title: Modok-sota

text: Aamulla 17. tammikuuta armeija hyökkäsi intiaanien tukikohtaan sumun turvin John Greenin johtamana. Yhdysvaltalaiset ampuivat ensin kolme tykinlaukausta hyökkäyksen merkiksi ja odottivat sen jälkeen, jotta modokit saisivat siirrettyä naiset ja lapset turvaan. 21. jalkaväkipataljoona ja kalifornialaiset vapaaehtoiset etenivät Tulejärven vasemmalta puolelta ja oregonilaiset vapaaehtoiset hyökkäsivät oikealta. Hyökkäys eteni 50 metrin päähän linnoituksesta, missä se pysähtyi modokien keskitettyyn tulitukseen. Yhdysvaltalaisten rintama levisi kahden kilometrin pituudelle, ja viestiyhteydet katkesivat tiheän sumun takia. Sotilaat saivat käskyn pysyä asemissaan pimeän tuloon saakka. John Green, joka oli haavoittunut jalkaan taistelussa, päätti että linnoituksen valtaus pahoin kärsineillä joukoilla olisi mahdotonta. Niinpä hän päätti antaa joukoilleen perääntymiskäskyn.


title: Modok-sota

text: Yhdysvaltain armeija menetti 37 sotilasta, joista 12 kuolleina ja 25 haavoittuneina. Intiaaneja oli yhteensä 150 henkeä mukaan luettuina naiset ja lapset, heistä 53 oli taistelijoita. Modokit eivät kärsineet tappioita tässä taistelussa. Monet amerikkalaiset eloonjääneet kertoivat, etteivät olleet missään vaiheessa edes nähneet heitä tulittavia intiaaneja sumun takia. Modokit olivat lisäksi naamioituneet erinomaisesti ja käyttivät muun muassa kasveista tehtyjä päähineitä sulautuakseen ympäristöön. Modokit saivat käsiinsä kuolleiden amerikkalaisten kiväärejä ja ammuksia. Amerikkalaiset tulivat seuraavan päivän aamuna hakemaan kuolleitaan valkoisen lipun kanssa eivätkä modokit tulittaneet heitä. Taistelun seurauksena amerikkalaisten komentaja Frank Wheaton joutui eroamaan ja amerikkalaiset päättivät yrittää neuvotella rauhasta.


title: Modok-sota

text: 28. helmikuuta Kapteeni Jackin serkku Winema, joka tulisi toimimaan myöhemmin tulkkina tapaamisissa, sekä kolme valkoista saapuivat modokien tukikohtaan. Jack oli ollut tekemisissä valkoisten kanssa aiemmin ja oli ystävällisissä väleissä heidän kanssaan. Tulijat selittivät Jackille että amerikkalaiset halusivat neuvotella rauhasta ja pyysivät tätä saapumaan neuvotteluihin amerikkalaisten valtuuskunnan kanssa Fairchildin maatilalle. Valtuuskunnassa oli klamathien reservaatin apulaisasiamies L. S Dyar, pastori Eleazer Thomas, modokien entinen asiamies Alfred Meacham sekä kenraali Edward Canby. Pyydys-Jimille ja muille uudisasukkaita tappaneille luvattiin armahdus mikäli he antautuisivat sotavangeiksi. Pyydys-Jim ja muut surmatöihin osallistuneet menivätkin paikalle etukäteen. Edward Canby ehti jo ilmoittaa sodan loppuneen kun Jim ja muut modokit kuulivat eräältä sotilaalta että heidät hirtettäisiin armahduksesta huolimatta Oregonin kuvernöörin painostuksesta. Modokit palasivat tukikohtaan ja varoittivat Jackiä olemaan menemättä neuvotteluihin kertoen hirttämisestä. Tämän johdosta Jack kieltäytyi neuvotteluista.


title: Modok-sota

text: 21. maaliskuuta 1873 Canby tuli itse modokien tukikohtaan pienen saattueen kanssa. Canby tapasi Jackin ja yritti saada tätä antautumaan luvaten modokeille ruokaa ja vaatteita. Jack vastasi tähän vaatimalla sotilaiden poisvetämistä ennen kuin mitään neuvotteluja voitaisiin alkaa. Neuvottelu jäi tuloksettomaksi ja Canby päätti sotilaiden poisvetämisen sijasta tuoda paikalle vahvistuksia. Jack ehdotti uusia neuvotteluja etummaisen sotilasleirin ja modokien tukikohdan välissä. Uusissa neuvotteluissa Jack ilmoitti etteivät modokit antautuisi jos uudisasukkaita tappaneita modokeja ei armahdettaisi. Canby ei voinut luvata tätä ja käytti alkanutta sadetta syynä lopettaa neuvottelu. Seuraavana päivänä hän määräsi sotilaitaan pystyttämään teltan paikalle josta oli hyvä näkyvyys amerikkalaisten tykistöpattereille. Kaksi päivää myöhemmin 5. huhtikuuta Jack ilmoitti haluavansa tavata Meachamin ja Fairchildin, muttei Canbyä tai pastori Thomasia joihin hän ei omien sanojensa mukaan luottanut. Jack pyysi neuvotteluissa reservaattia Lost Riverin alueelta, mutta tämä oli amerikkalaisten mukaan mahdotonta. Sitten Jack pyysi aluetta laavakentiltä, mutta tämänkään ei uskottu olevan mahdollista ellei Jack luovuttaisi uudisasukkaiden tappajia. Neuvottelu loppui ja Meacham pyysi että Jack jatkaisi neuvotteluja lähipäivinä sotilasleirissä. Jack ilmoitti haluavansa ensin neuvotella heimonsa kanssa.


title: Modok-sota

text: Edward Canby halusi antaa modokeille vielä yhden tilaisuuden antautua. Hän lähetti Wineman modokien tukikohtaan jotta antautumishaluiset voisivat tulla hänen mukanaan amerikkalaisten tukikohtaan. Modokien keskinäisissä neuvotteluissa päätettiin äänin 11 vastaan 40 antautumista vastaan. Pyydys-Jimin tukijat uhkasivat tappaa jokaisen antautujan. Winema oli lähdössä takaisin kun eräs modok varoitti häntä että Pyydys-Jim suunnitteli jonkinlaista ansaa, ja ettei Wineman kannattanut enää tulla tukikohtaan. Pyydys-Jim painostikin Jackilta lupauksen ampua Canby seuraavalla tapaamisella. 8. huhtikuuta järjestettiinkin uusi tapaaminen jonne tulivat Canby, Thomas, Meacham, Dyer, Winema sekä tämän amerikkalainen mies Frank Riddle. Tapaamisessa Jack vaati jälleen reservaatia ja sotilaiden vetäytymistä, mutta tähän ei taaskaan suostuttu. Tällöin Jack veti aseensa ja ampui Canbyn kuoliaaksi. Samalla myös pastori Thomas ammuttiin mutta loput pääsivät karkuun.


title: Modok-sota

text: Tämän välikohtauksen jälkeen Yhdysvaltojen armeija ryhtyi hyökkäämään linnoitusta vastaan 11. huhtikuuta Jefferson Davisin komentamina. Taistelu alkoi mörssärien tulivalmistelulla ja kesti päivän ajan, eikä armeija pystynyt etenemään mainittavasti. Yöllä amerikkalaisten onnistui kuitenkin estää intiaanien vedensaanti Tulejärvestä. Aamulla, kun intiaanit huomasivat tämän, he lähtivät perääntymään ja amerikkalaisten hyökkäys osui tyhjään. Modokit olivat paenneet lukuisia halkeamia ja luolia pitkin amerikkalaisten huomaamatta. Taistelun aikana oli kuollut upseeri ja kuusi sotilasta. Modocit menettivät vain kaksi poikaa, jotka olivat kuolleet räjähdyksessä yrittäessään avata amerikkalaisten tykinkuulaa kirveellä.


title: Modok-sota

text: Karkuun lähteneet modokit tekivät tämän jälkeen muutamia hyökkäyksiä amerikkalaisia vastaan. Arpinaama Charley johti 26. huhtikuuta joukkoa modokeita Sand Butteen, johon oli leiriytynyt kapteeni Evan Thomasin komentamia joukkoja. Modokit tappoivat 13 ja haavoittivat 16. 10. toukokuuta modokit hyökkäsivät armeijan leiriin lähellä Dry Lakea. Aluksi amerikkalaiset panikoivat, mutta upseerit saivat joukkonsa järjestykseen ja komensivat nämä rynnäkköön ajaen modokit pakoon. Modokit olivat järjestäneet puolustusjoukkoja hyökkäävien modokeiden taakse, mutta amerikkalaisten onnistui vallata niidenkin asemat. Amerikkalaiset menettivät viisi sotilasta ja 12 haavoittunutta, modokien mukaan he menettivät samoin viisi soturia.


title: Modok-sota

text: Tappion jälkeen Pyydys-Jim johti kannattajansa pois Jackin komennosta ja tälle jäi vain 37 soturia. Jim päätti antautua ja auttaa amerikkalaisia Jackin vangitsemisessa armahdusta vastaan. Jim tapasi Jackin ja kehotti tätä antautumaan, mutta Jimin petoksesta katkera Jack ei tähän suostunut. Modokit jatkoivat taistelua vielä parin päivän ajan, kunnes Jack ja kolme jäljelle jäänyttä soturia piiritettiin, ja Jack antautui 4. kesäkuuta.


title: Modok-sota

text: Davis olisi halunnut hirttää Jackin heti, mutta taipui antamaan hänelle oikeudenkäynnin Fort Klamathissa. Neljä intiaanien johtajaa, mukaan lukien Kapteeni Jack, todettiin syyllisiksi rauhanneuvotteluissa tapahtuneeseen murhaan ja tuomittiin kuolemaan, kaksi lähetettiin Alcatraziin elinkautiseen vankeuteen. Muut intiaanit vietiin Oklahoman intiaanialueelle, ja he saivat luvan palata reservaattiinsa 1909.


title: Modok-sota

text: Sodan loppuun mennessä Yhdysvallat oli tuonut alueelle tuhat sotilasta, modoceilla oli 53 soturia. Yhdysvaltojen tappiot olivat seitsemän upseeria, 48 sotilasta, 16 siviiliä ja kaksi intiaanitiedustelijaa. Intiaanien arvioidaan menettäneet yhteensä 17 henkeä. Sodan arvioidaan maksaneen 500 000 dollaria. Modocien ehdottaman reservaatin maan hinta olisi ollut noin 20 000 dollaria.


title: Jesus Döner

text: Jesus Döner on Kyyria-yhtyeen toistaiseksi viimeiseksi jäänyt single vuodelta 1998. Single äänitettiin 1998 Hyde Street Studiossa San Franciscossa Yhdysvalloissa. Single on yhtyeen "Inner Wellness" -levyltä, ja sisältää kolme kyseisellä levyllä julkaistua kappaletta.


title: Jesus Döner

text: Kappale "Jesus Döner" on viittaus etelähelsinkiläiseen, Iso-Roobertinkadulla sijaitsevaan Tuomas-grilliin. Kappaleesta on Cut and Run -yhtiö tuottanut musiikkivideon, jonka Heiner Timm on ohjannut nimellä Tim Luna. Video sai Suomen ensiesityksen MTV3:n Jyrki-ohjelmassa. Kaikki singlellä olevat uudet kappaleet löytyvät Inner Wellness -levyltä.


title: Jaafar Nimeiry

text: Jaafar Muhammad an-Nimeiry tai an-Nimeiri (; 1. tammikuuta 1930 Omdurman – 30. toukokuuta 2009 Khartum) oli Sudanin presidentti vuoteen 1985. Hän oli mukana johtamassa sotilasvallankaappausta 1969. Hän otti vuonna 1983 islamistien painostamana käyttöön islamilaisen šarialain, joka kosketti myös etelän kristittyjä.


title: Jaafar Nimeiry

text: Nimeiry oli valtiovierailulla Yhdysvalloissa, kun Sudanissa käynnistynyt sotilasvallankaappaus syrjäytti hänet vuonna 1985. Hän eli vuoteen 1999 maanpaossa Sudanin pohjoisnaapurissa Egyptissä.


title: Jonathan Gallant

text: Jonathan Gallant (s. 23. heinäkuuta 1976 Streetsville, Ontario, Kanada) on kanadalaisen Billy Talent -yhtyeen basisti. Jonathan kasvoi Streetsvillessä ja alkoi soittaa bassoa 12-vuotiaana. Hän pääsi Our Lady of Mount Carmel Catholic Secondary School -kouluun ja soitti yhtyeessä nimeltä "To Each His Own" koulukaveri Benjamin Kowalewiczin kanssa. He myöhemmin tapasivat Aaron Solowoniukin, joka liittyi yhtyeeseen. Sen jälkeen he tapasivat Dragon Flower -yhtyeen ja Ian D'San, jonka jälkeen Ian liittyi yhtyeeseen ja he muuttivat yhtyeen nimen "Pezz"iksi.


title: Kuopion eläinpuisto

text: Kuopion eläinpuisto on vuonna 1984 perustettu kuopiolainen matkailukohde, jonka 30:stä eri eläinlajista suurin osa on kotieläimiä. Se sijaitsee Vehmasmäen kylässä. Kuopion Eläinpuiston yhteydessä sijaitsee hevostalli, joka toimii yksityistallina. Eläinpuisto on avoinna aina kesäisin joka päivä sekä joulun aikaan.


title: Arpinaama Charley

text: Arpinaama Charley (1851 - 12. maaliskuuta 1896) oli modoc-intiaanien päällikkö. Hän otti osaa Modoc-sotaan 1872–1873 ja hänen oletetaan ampuneen sodan ensimmäisen laukauksen. Kapteeni Jackin teloituksen 1873 jälkeen hänestä tuli sotavangeiksi otettujen modocien johtaja. Hänet korvattiin kuitenkin jo vuoden jälkeen, sillä hän ei osannut puhua englantia.


title: Agostino Baroni

text: Agostino Baroni (5. lokakuuta 1906 – 10. marraskuuta 2001) oli katolisen kirkon italialainen pappi. Hänet vihittiin papiksi 5. huhtikuuta 1930, sitten piispaksi 21. syyskuuta 1953.


title: Agostino Baroni

text: Baroni työskenteli pitkään Sudanissa. Vuosina 1974–1981 hän oli Khartumin hiippakunnan arkkipiispana. Seuraajaksi tuli Gabriel Zubeir Wako.


title: Agostino Baroni

text: Missionarii Comboniani Cordis Iesu -sääntökuntaan kuulunut Baroni oli kuollessaan 95-vuotias.


title: Soutu kesäolympialaisissa 1952

text: Soutu oli Helsingin olympialaisissa 1952 yhdettätoista kertaa kisalajina.


title: Soutu kesäolympialaisissa 1952

text: Soudussa kilpailtiin 20.–23. heinäkuuta. Kaikki loppukilpailut käytiin 23. heinäkuuta. Lajiin osallistui ennätykselliset 114 miehistöä 33 maasta. Yhteensä soutajia oli mukana 409. Neuvostoliitosta, Yhdysvalloista, Italiasta ja Suomesta oli osallistuja jokaisessa seitsemässä lajissa.


title: Soutu kesäolympialaisissa 1952

text: Soutukilpailut piti alkujaan käydä Taivallahdella, johon rakennettiin Soutustadion melonta- ja soututapahtumia varten. Tätä ei kuitenkaan hyväksytty soutujen kilpailupaikaksi avoimen merituulen takia. Soudut siirrettiin Taivallahdelta huomattavasti suojaisemmalle Meilahdelle.


title: Soutu kesäolympialaisissa 1952

text: Yksikkösoudussa koettiin todennäköisesti soutujen suurin yllätys, kun ennen kisoja lähes tuntematon neuvostoliittolainen Juri Tjukalov voitti finaalissa Lontoossa 1948 lajin voittaneen australialaisen Mervyn Woodin. Alkuerässään Tjukalov oli jo ehtinyt kukistaa Lontoon hopeamitalistin uruguaylaisen Eduardo Risson. Pariairokaksikossa Argentiinan pari Tranquilo Capozzo–Eduardo Guerrero oli täysin ylivoimainen.


title: Soutu kesäolympialaisissa 1952

text: Perämiehetön kaksikko näytti menevän Lontoon toisintona Yhdistyneen kuningaskunnan ja Sveitsin pareille. Finaalissa sveitsiläispari Kurt Schmid–Hans Kalt johtikin vielä 500 metrin jälkeen, mutta sitten belgialaispari Michel Knuysen–Robert Baetens. Loppumatkalla Yhdysvaltain nuori pari Charles Logg–Thomas Price tuli kuitenkin voittoon hyvällä loppuvedolla. Price oli aloittanut kilpasoudun vasta vuoden 1952 tammikuussa. Perämiehillisessä kaksikossa Ranskan voittajajoukkueen perämies oli kisojen nuorin olympiavoittaja. Bernard Malivoire oli vain 14-vuotias voittaessaan olympiakultaa.


title: Soutu kesäolympialaisissa 1952

text: Jugoslavian joukkue oli perämiehittömässä nelosessa alkuerissä, välierissä ja finaalissa omaa luokkaansa. Ranska nousi hopealle hienolla loppukirilla, jonka joukkue oli jo tehnyt välierissä. Suomen joukkue toi maalle ensimmäisen olympialaisen soutumitalin. Perämiehillisessä nelosessa Tšekkoslovakian joukkue esitti myös koko kilpailun hallintaa, ja voitti Lontoon hopean toistaneen Sveitsin joukkueen veneen mitalla loppuotelussa. Kahdeksikon voitti totutusti Yhdysvaltain joukkue. Lajin olympiakulta meni maalle jo kahdeksannen kerran perättäin.


title: Kalle Mata

text: Paul Henrik Karl (Kalle) Mata, ent. Henrichsson (), oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän osallistui elämänsä aikana monenlaisiin sotiin ja kahakoihin ja päätti lopulta ansiokkaan sotilasuransa Vaatetusvarikon päällikkönä.


title: Kalle Mata

text: Matan vanhemmat olivat puuseppämestari Johan Henrik Henrichsson ja Selma Ulrika Forsman. Hänet vihittiin avioliittoon vuonna 1922 Helka Aune Onerva Pietisen kanssa.


title: Kalle Mata

text: Mata kirjoitti ylioppilaaksi Viipurin ruotsalaista lyseosta vuonna 1911 ja liittyi Viipurilaiseen osakuntaan. Hän jatkoi opintojaan Teknillisen korkeakoulun koneinsinööriosastolla syyslukukauden 1912 ja Helsingin yliopiston lainopillisessa tiedekunnassa vuosina 1913–1914. Hän suoritti hyökkäysvaunukurssin Hämeenlinnassa vuonna 1922 ja osallistui useille erilaisille kursseille Suojeluskuntain päällystökoulussa.


title: Kalle Mata

text: Mata työskenteli kirjurina vuosina 1910–1913 tullilaitoksen Viipurin pakkahuoneella ja konttorikirjurina vuosina 1913–1915 Pietarin tullitoimistossa, ennen kuin liittyi vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 18. tammikuuta 1916. Hän osallistui taisteluihin ensimmäisessä maailmansodassa Saksan itärintamalla Missejoella ja Schmardenissa, mistä hänet komennettiin erikoistehtäviin Suomeen 18. elokuuta 1916. Suomessa hän toimi pohjoisella etapilla muun muassa Simon Jokikylän etappiaseman hoitajana.


title: Kalle Mata

text: Tänä aikana hän oli osallisena Maaninkajärvellä käydyssä kahakassa (ns. Simon kahakka), jossa hän haavoittui 11. joulukuuta 1916. Haavoittuneena hän matkusti Ruotsiin ja siirtyi sieltä erikoistehtäviin Norjaan. Norjasta hän palasi takaisin Saksaan 14. toukokuuta 1917 ja astui Libaussa rannikkokipinälennätinlaitoksen palvelukseen ylimatruusin vakanssilla. Libausta hänet komennettiin 20. heinäkuuta 1917 uudelleen Suomeen, missä hän suoritti Saksan meriesikunnalta saamiaan tehtäviä. Tällä komennuksella hän suoritti Uuden metsätoimiston toimeksiannosta suojeluskunnille tarkoitetun sotilaskäsikirjan laatimisen sekä osallistui sisällissodan valmisteluihin kouluttamalla suojeluskuntia Viipurissa. Viipurissa hän koulutti joukkueenjohtajia ja ryhmäpäälliköitä; ensin mainittuja hän koulutti Viipurin Poikain ammattikoululla ja jälkimmäisiä Viipurin Ruotsalaisen lyseon voimistelusalissa. Lisäksi hän koulutti joukkoja Antreassa, Imatralla, Vuoksenniskalla ja Kymin tehtailla sekä avusti asekuljetuksia Viipurin ympäristössä.


title: Kalle Mata

text: Mata osallistui sisällissodan alkuhetkinä Pietisen tehtaan kahakkaan, jonka jälkeen hän toimi suojeluskuntien lähdettyä sisällissodan ensimmäiselle sotaretkelle Venäjänsaareen. Myöhemmin hän toimi Viipurissa Venäjänsaaren retkikunnan yhdyshenkilönä ja organisoi ja piti yhteyttä muihin Viipurin maakunnan suojeluskuntajoukkoihin. Hän sai lopulta 27. tammikuuta 1918 käskyn siirtyi Heinjoen kautta Antreaan, missä hän sai käskyn ryhtyä toimimaan perustettavan 3. pataljoonan komentajan apulaisena Antreassa. Antreasta hänet komennettiin pataljoonineen Kavantsaarelle, missä hän toimi 6.–7. helmikuuta 1918 taistelevan osaston päällikkönä. Myöhemmin tarkalleen 27. helmikuuta 1918 hänet komennettiin Karjalan armeijakunnan II pataljoonan komentajan apulaiseksi. Toisesta pataljoonasta hänet siirrettiin maaliskuun puolivälissä vuonna 1918 Antreaan, missä hänet määrättiin 6. huhtikuuta 1918 alkaen Karjalan armeijakunnan esikuntaan rintamaetappipäällikön apulaiseksi. Mata osallistui sisällissodan taisteluihin Kavantsaaressa, Hannilassa, Jänhiälässä ja Kuurmanpohjassa.


title: Kalle Mata

text: Mata määrättiin sisällissodan jälkeen 19. toukokuuta 1918 alkaen Karjalan armeijakunnan 2. rykmentin aliupseerikoulun harjoitusupseeriksi, josta hänet siirrettiin 9. kesäkuuta 1918 komentajaksi Karjalan divisioonan 1. rykmentin 3. pataljoonaan. Kolmannesta pataljoonasta hänet siirrettiin 1. heinäkuuta 1918 niin ikään komentajaksi I pataljoonaan. Tässä yhteydessä rykmentin nimi muuttui Itä-Suomen jalkaväkirykmentti 5:ksi. Itä-Suomen jalkaväkirykmentistä hänet siirrettiin 25. marraskuuta 1918 päälliköksi Karjalan kaartin rykmentin II pataljoonan 4. komppaniaan. Karjalan kaartista hän sai siirron 25. elokuuta 1919 alkaen päälliköksi Viipurin vartiopataljoonan 2. komppaniaan. Armeijasta Mata erosi 21. kesäkuuta 1920.


title: Kalle Mata

text: Eronsa jälkeen hän toimi Itä-Karjalan vapaajoukkojen päällikkönä vuoden 1920 loppuun. Hän johti syyskuuhun 1920 asti karjalaiset kävivät muutamia sissitaisteluita, kunnes vetäytyivät kokonaan Suomen puolelle. Tämän jälkeen hän hakeutui Itä-Karjalan vapauttamissuunnitelmia ulkoministeriölle tehneen Repolan nimismiehen Bobi Sivénin seuraan. Sivén ja Mata aloittivat luoda suunnitelmaa kapinan järjestämiseksi Repolassa, kun syksyllä 1920 selvisi, että Repola ja Porajärvi aiottaisiin luovuttaa Neuvosto-Venäjälle, ja itäkarjalaiset jätettäisiin oman onnensa nojaan.


title: Kalle Mata

text: Mata astui takaisin vakinaiseen palvelukseen 31. joulukuuta 1920, ja hänet sijoitettiin päälliköksi II polkupyöräpataljoonan 1. komppaniaan, josta hänet siirrettiin 20. huhtikuuta 1921 polkupyöräpataljoona I:een. Savon jääkärirykmentin III pataljoonan komentajaksi hänet nimitettiin 25. toukokuuta 1921. Näihin aikoihin hän osallistui lyhyen ajan Itä-Karjalan sotaan (Vienan metsäsissikapina). Armeijasta Mata erosi toistamiseen 11. elokuuta 1922 ja astui suojeluskuntajärjestön palvelukseen, ja hänet sijoitettiin 15. elokuuta 1923 alkaen Varsinais-Suomen suojeluskuntapiirin päälliköksi, josta hänet siirrettiin 1. tammikuuta 1926 Mikkelin suojeluskuntapiirin I alueen ja 1. elokuuta 1928 V alueen päälliköksi. Mikkelistä hänet siirrettiin Pohjolan suojeluskuntapiiriin, missä hänet sijoitettiin XIII alueen päälliköksi 1. elokuuta 1933 alkaen.


title: Kalle Mata

text: Suojeluskuntajärjestöstä hän erosi 27. marraskuuta 1933 ja aloitti 1. kesäkuuta 1934 työt puolustusministeriön palveluksessa. Puolustusministeriössä hän toimi ministeriön alaisten teollisuus- ynnä muiden laitosten vartio- ja turvallisuustoiminnan ohjaajana. Puolustusministeriöstä hän siirtyi 1. kesäkuuta 1934 alkaen varastonhoitajaksi Savonlinnan sotilaspiirin esikuntaan.


title: Kalle Mata

text: Mata osallistui talvisotaan ylimääräisten harjoitusten (YH) aikana Jalkaväkirykmentti 69:n 1. pataljoonan komentajana ja myöhemmin Savonlinnan suojeluskuntapiirin komentajana ja hoiti samalla myös esikunnan toimisto II:n päällikön tehtäviä. Välirauhan aikana hän jatkoi entisissä tehtävissään, kunnes hänet nimitettiin Savonlinnan komendantiksi ja Pääskylahden varastoalueen valvojaksi. Jatkosodan puhjettua hän jatkoi aikaisemmissa tehtävissään, kunnes hänet siirrettiin vuonna 1942 Vaatetusvarikko 2:n päälliköksi ja hoiti tehtävää vuoteen 1945 saakka, kunnes erosi vakinaisesta palveluksesta. Mata haudattiin Saarelle.


title: Raukkala

text:
Raukkala on Liedossa Savijoen varrella oleva kylä. Se sijaitsee Hämeen Härkätien eteläpuolella, noin 3 kilometriä Liedon kirkolta itään. Asukkaita kylässä on n. 150.
Raukkala on Savijoen laakson vanhimipia kyliä ja asutettu jo esihistoriallisen ajan lopulla. Kylän talot 1500-luvulla olivat Riikilä, Äyräs, Kyläkallio, Harjala ja Pilpola, 1600-luvulla Äyräästä erotettiin Kujanpään talo.


title: Triberg im Schwarzwald

text: Triberg im Schwarzwald on kaupunki Baden-Württembergissä Saksassa. Vuonna 2015 sen asukasluku oli 4 787. Triberg sijaitsee keskellä Schwarzwaldia 500-1038 metrin korkeudella merenpinnasta.


title: Rudersdal

text: Rudersdal on Tanskassa Pääkaupunkialueella sijaitsevan Rudersdalin kunnan keskustaajama. Vuoden 2012 alussa taajamassa oli 19 342 asukasta.


title: Rudersdal

text: Rudersdal ei ole varsinaisesti oma taajamansa, vaan se kuuluu osana Kööpenhaminan kuntarajat ylittävään taajama-alueeseen eli Hovedstadsområdetiin. Rudersdalin kunnan hallinto sijaitsee "Holte"-nimellä tunnetussa osassa taajamaa.


title: Semmering

text: Semmering on kunta Neunkirchenin piirissä, Itävallassa. Se on kuuluisa laskettelupaikoistaan ja on isännöinyt alppihiihdon maailmancupin osakilpailuja useaan kertaan. Kunnan asukasluku oli vuonna 2001 yhteensä 610 asukasta.


title: Laurent Monsengwo Pasinya

text: Laurent Monsengwo Pasinya (s. 7. lokakuuta 1939) on katolisen kirkon pappi Kongon demokraattisesta tasavallasta. Hänet vihittiin papiksi 21. joulukuuta 1963, sitten piispaksi 4. toukokuuta 1980.


title: Laurent Monsengwo Pasinya

text: Monsengwo Pasinya toimi Kisanganin arkkipiispana vuosina 1988–2007. Sitten hänet nimitettiin Kinshasan arkkipiispaksi. Virka oli ollut täyttämättömänä siitä lähtien, kun kardinaali Frédéric Etsou-Nzabi-Bamungwabi kuoli 6. tammikuuta 2007.


title: Laurent Monsengwo Pasinya

text: Monsengwo Pasinyasta tuli vuonna 1992 myös kansallisen konferenssin puhemies.


title: Frédéric Etsou-Nzabi-Bamungwabi

text: Frédéric Etsou-Nzabi-Bamungwabi (3. joulukuuta 1930 – 6. tammikuuta 2007) oli katolisen kirkon pappi Kongon demokraattisesta tasavallasta. Hän kuului "Congregatio Immaculati Cordis Mariae" -sääntökuntaan.


title: Frédéric Etsou-Nzabi-Bamungwabi

text: Etsou-Nzabi-Bamungwabi vihittiin papiksi 13. heinäkuuta 1958, sitten piispaksi 7. marraskuuta 1976. Hän toimi Kinshasan arkkipiispana vuodesta 1990 kuolemaansa. Vuonna 1991 hänestä tuli kardinaali; siten hän osallistui uuden paavin valintaan vuoden 2005 konklaavissa.


title: Frédéric Etsou-Nzabi-Bamungwabi

text: Etsou-Nzabi-Bamungwabi kuoli 76-vuotiaana Leuvenissa, Belgiassa. Hänen seuraajakseen Kinshasan arkkipiispana nimitettiin joulukuussa 2007 Laurent Monsengwo Pasinya.


title: Augustin Fataki Alueke

text: Augustin Fataki Alueke (1912 – 15. joulukuuta 1999) oli katolisen kirkon pappi Kongon demokraattisesta tasavallasta. Hänet vihittiin papiksi 1. lokakuuta 1944.


title: Augustin Fataki Alueke

text: Fataki Alueke sai nimityksen Kisanganin arkkihiippakunnan arkkipiispaksi 26. syyskuuta 1967. Hän jäi eläkkeelle 1. syyskuuta 1988, ja häntä seurasi Laurent Monsengwo Pasinya.


title: Halsnæsin kunta

text: Halsnæs on Pääkaupunkialueella Tanskassa sijaitseva kunta. Vuoden 2012 alussa kunnassa oli 30 980 asukasta, ja sen pinta-ala oli 121,8 neliökilometriä. Kunnan keskustaajama on nimeltään Frederiksværk.


title: Halsnæsin kunta

text: Kunnan nimi tulee Halsnæsin niemimaasta, joka muodostaa kunnan länsiosan. Kunta perustettiin 1. tammikuuta 2007 Tanskan kuntauudistuksen seurauksena, jolloin entiset Frederiksværkin ja Hundestedin kunnat yhdistyivät. Aluksi kunta käytti yhdistettyä nimeä "Frederiksværk-Hundested", mutta vaihtoi sen "Halsnæsiin" 1. tammikuuta 2008.


title: Bradley Beach

text: Bradley Beach on kunnallishallinnollinen kaupunginosa Monmouthin piirikunnassa New Jerseyssä, Yhdysvalloissa. Vuoden 2000 laskujen mukaan kaupunginosan asukasluku oli 4 793. Kesäväestön kokonaismäärä voi kohota jopa 30 000:een, sillä paikka on hyvin suosittu kesäloma-aikaan.


title: Tavastilan koulu

text: Tavastilan koulu on Mietoisten keskustassa Mynämäellä sijaitseva koulu, joka on perustettu vuonna 1882.


title: Tavastilan koulu

text: Tavastilan tila, jonka päärakennukseen koulu alun perin perustettiin, oli 1300-luvulta lähtien Tavastin suvun omistuksessa. Tilan ensimmäisen tunnettu omistaja oli Olavi Tavast, joka oli piispa Maunu Tavastin isä. Mietoisten kunnan haltuun tila siirtyi vuonna 1881. Koulu aloitti toimintansa tilan päärakennuksessa vuonna 1882 ja se toimi samassa rakennuksessa aina vuoteen 1954, jolloin nykyinen koulurakennus valmistui. Vanha koulu luovutettiin vuonna 1964 Mietoisten Kotiseutuyhdistyksen käyttöön, joka perusti tilalle Tavastilan kotiseutumuseon.


title: Tavastilan koulu

text: Tavastilan koulu on Pyhän koulun ohella toinen entisen Mietoisten kunnan alueella sijaitsevista, vielä toiminnassa olevista kouluista. Tavastilassa opiskelee noin 80 oppilasta ja sen henkilökuntaan kuuluu viisi opettajaa.


title: Christian Wiyghan Tumi

text: Christian Wiyghan Tumi (s. 15. lokakuuta 1930) on katolisen kirkon kamerunilainen pappi. Hänet valittiin kardinaaliksi 1988, ja hän osallistui siten uuden paavin valintaan vuoden 2005 konklaavissa.


title: Christian Wiyghan Tumi

text: 17. huhtikuuta 1966 papiksi vihitty Tumi nimitettiin 6. joulukuuta 1979 Yagouan hiippakunnan piispaksi. Piispaksi vihkiminen seurasi 6. tammikuuta 1980. Tumi sai 19. marraskuuta 1982 nimityksen Garouan arkkihiippakunnan koadjuuttoriarkkipiispaksi, ja 17. maaliskuuta 1984 hänestä tuli sen arkkipiispa. 31. elokuuta 1991 Tumi nimitettiin Doualan arkkipiispaksi. Hän jäi eläkkeelle 17. marraskuuta 2009.


title: Modokit

text: Modokit ovat intiaaniheimo, jotka elivät alun perin Luoteis-Kaliforniassa. Nykyisin he ovat jakautuneet Oklahoman ja Oregonin alueelle. Oregonin modokit ovat osa klamath-heimojen yhteenliittymää, johon kuuluvat modokien lisäksi klamathit ja yahooskinit. Heimoilla on reservaatti Oregonin eteläosassa. Oklahoman modokeilla on oma reservaattinsa Oklahoman luoteisosassa.


title: Modokit

text: Modokit kiertelivät ruuan perässä. Yksi pääelinkeinoista oli lohen pyydystäminen. Peter Skene Ogden aloitti kaupankäynnin modokien kanssa ensimmäisenä eurooppalaisena 1820. Kun eteläinen uudisraivaajareitti avattiin, modokien alueiden läpi tuli useita uudisraivaajaryhmiä. Useat Modok-sodan taisteluista käytiin tämän reitin varrella.


title: Modokit

text: Ennen amerikkalaisten tuloa alueelle alueella asui eri arvioiden mukaan noin 400-500 modokia. Nykyisin noin 600 modokia elää Oregonissa heidän perinteisillä asuinalueillaan Tulen järven eteläpuolella. Lisäksi 200 modokia elää Oklahomassa Quapawin intiaanireservaatissa Oklahoman luoteisosassa.


title: Modokit

text: Modokit ovat läheistä sukua klamatheille ja molemmat heimot kutsuivat itseään samalla nimellä maklaks joka tarkoittaa ihmistä tai kansaa. Modokien uskonnosta ei tiedetä yksityiskohtia. Numero 5 esiintyi monissa rituaaleissa.


title: Anita Mui

text: Anita Mui (; 10. lokakuuta 1963 Mong Kok, Brittiläinen Hongkong – 30. joulukuuta 2003 Hongkong, Kiina) oli hongkongilainen viihdetaiteilija, joka voitti useita palkintoja niin näyttelijänä kuin laulajanakin. Hän kuului kantopopin merkkinimiin.


title: Anita Mui

text: Näyttelijänä Mui esiintyi muun muassa elokuvissa "Idän soturit (Dong fang san xia)" (1993) ja "The Legend of Drunken Master" (1994).


title: Anita Mui

text: Mui kuoli kohdunkaulan syöpään ollessaan 40-vuotias. Elokuva "Lentävien tikarien talo" (2004), jossa hänen piti alun perin näytellä mutta josta hän jättäytyi pois pari viikkoa ennen kuolemaansa, on omistettu hänen muistolleen.


title: Uimahypyt kesäolympialaisissa 1952

text: Uimahypyt järjestettiin Helsingin olympialaisissa 1952 kymmenettä kertaa olympiatasolla. Uimahypyissä kilpailtiin kahdessa lajissa sekä miehille että naisille.


title: Uimahypyt kesäolympialaisissa 1952

text: Yhdysvallat jatkoi ylivoimaansa uimahypyissä. Lontoossa 1948 maa oli vienyt kymmenen kahdestatoista jaossa olleessa mitalista. Helsingissä yhdysvaltalaiset voittivat jälleen kaikki kultamitalit, mutta tällä kertaa kolme mitalia meni muihin maihin.


title: Uimahypyt kesäolympialaisissa 1952

text: Miesten kolmen metrin ponnahduslaudalla yhdysvaltalaiset hyppääjät ottivat kolmoisvoiton järjestyksessä Davi Browning, Miller Anderson ja Bob Clotworthy. Anderson toisti Lontoon sijoituksensa ja Clotworthy nousi mitaleille viimeisillä hypyillä ohi Meksikon Joaquín Capillan. Kerroshypyssä Sammy Lee uusi Lontoon olympiakultansa. Ponnahduslaudalla mitaleilta tippunut Capilla nousi tällä kertaa palkintopallille voittaen hopeaa.


title: Uimahypyt kesäolympialaisissa 1952

text: Naisten lajeja hallitsi yhdysvaltalainen Patricia McCormick, joka voitti molemmat lajit. Ranskan Madeleine Moreau voitti hopeaa ponnahduslaudalta ollen naisten ainoa mitalisti Yhdysvaltojen ulkopuolelta. Kerroshypyissä pronssia saanut Juno Irwin oli kisojen aikana kolmatta kuukautta raskaana.


title: Hate

text: Hate on brasilialaisen metalliyhtye Sarcófagon neljäs pitkäsoitto, joka ilmestyi vuonna 1994. Se on Sarcófagon ensimmäinen pelkkää death metalia sisältänyt julkaisu, joskin sillä oli myös jonkin verran thrash metal -vaikutteita. Vuonna 2005 Cogumelo Records julkaisi albumista uudelleenjulkaisun jonka kansi oli hieman erilainen.


title: The Worst

text: The Worst on brasilialaisen metalliyhtye Sarcófagon viides ja viimeiseksi jäänyt pitkäsoitto. The Worst jatkaa edeltäjänsä Haten death metal -linjaa. Albumi julkaistiin vuonna 1996 ja sitä pidetään melko yleisesti Sarcófagon huonoimpana albumina.Albumin uusintajulkaisuilla on myös Crust-EP:n kappaleet bonuskappaleina:


title: Crust (EP)

text: Crust on brasilialaisen metalliyhtye Sarcófagon toinen EP. Albumi julkaistiin vuonna 2000 ja jäi Sarcófagon viimeiseksi studiojulkaisuksi, sillä yhtye hajosi käytännössä heti albumin äänitettyään.


title: Crust (EP)

text: Albumin tunnetuin kappale of "F.O.M.B.M. (Fuck Off Melodic Black Metal)" jonka julistama viesti ('Melodinen black metal, painu vittuun') on joissain underground-piireissä kohonnut iskulauseeksi asti.


title: György Dózsa

text: György Dózsa (k. 20. heinäkuuta 1514) oli transilvanialainen palkkasoturi ja Unkarin talonpoikaiskapinan johtaja. Hänet teloitettiin kapinan kukistuttua.


title: György Dózsa

text:
Unkarin talonpoikaiskapinan taustalla oli ristiretkikäsky, jota koskevan bullan paavi Leo X antoi huhtikuussa 1514. Ristiretki annettiin Esztergomin arkkipiispan, kardinaali Tamás Bakóczin järjestettäväksi, mikä oli tavallaan hyvitys siitä, että hän oli hävinnyt paavinvaalissa edellisellä vuonna. Unkarin talonpojat vastasivat ristiretkikutsuun innokkaasti, ja pian heitä oli eri maakuntien kokoontumisleireillä jo 40 000. Joukossa oli talonpoikien lisäksi vaeltelevia opiskelijoita, munkkeja ja alempia pappeja, jotka kuuluivat yhteiskunnan alimpaan ja sorretuimpaan kerrokseen. Myöhemmin myös alempaa aatelia liittyi ristiretkeläisiin, joista 95 % oli kansallisuudeltaan unkarilaisia; loput olivat puolalaisia, serbejä ja valakialaisia.
Joukkojen johtajaksi nimitettiin György Dózsa, alempaan aateliin kuuluva ratsuväen upseeri ja palkkasoturi, joka oli saanut mainetta turkkilaisia vastaan käydyssä sodassa. Kansallisuudeltaan Dózsa oli székelyi, Transilvanian unkarilainen.


title: György Dózsa

text: Ristiretkeläisten innostukseen vaikutti turkkilaisia kohtaan tunnettu pelko ja lupaus syntien anteeksiannosta, mutta perimmäisenä syynä oli yleinen levottomuus ja tyytymättömyys vallitseviin oloihin. Mitä suuremmaksi joukko kasvoi, sitä levottomammiksi kardinaali Bakócz, kuningas Vladislaus II ja muut vallanpitäjät tulivat. Ristiretkeläisten elintarvike- tai vaatehuoltoa ei ollut suunniteltu, ja kun sadonkorjuun aika lähestyi, maanomistajat käskivät talonpoikien palata peltotöihin. Kun he kieltäytyivät, heidän perheenjäseniään pahoinpideltiin ja aseistettuja joukkoja lähetettiin heitä vastaan. Tämä johti verisiin välikohtauksiin jo toukokuun alussa, ja Bakóczi peruutti ristiretkikampanjan ja keskeytti joukkojen värväyksen. Hän myös kehotti Dózsaa joukkoineen lähtemään välittömästi Dalmatiaan turkkilaisia vastaan.


title: György Dózsa

text: Kardinaalin käskyt tulivat liian myöhään. Dózsa ei enää etsinyt kunniaa taistelussa turkkilaisia vastaan, vaan hän oli joutunut joukkojensa vallankumouksellisen hengen valtaan. Luettuaan Bakóczin kirjeen, jossa paavin bulla peruutettiin, hänen kerrotaan sanoneen: ”En ole hullu tai lapsi, jonka kanssa voitte leikkiä mielenne mukaan! Vannon Jumalan ja Pyhän Ristin nimeen, että teen teistä selvää.” Hän tarkoitti ”teillä” koko feodaalisten maanomistajien luokkaa, ja niin hän oli valmiina johtamaan ristiretkeä aatelisia vastaan.


title: György Dózsa

text: Dózsa antoi Karcagin kaupungissa julistuksen, jossa hän nimitti itseään “kansan ruhtinaaiksi” ja käski kaikkia Unkarin talonpoikia liittymään joukkoihinsa kuolemanrangaistuksen uhalla ja kukistamaan aateliset. Vähän myöhemmin hän piti Ceglédissä puheen, jossa hän sanoi aikalaisensa, kroatialaisen kronikoitsijan Ludovic Tuberonnin mukaan:


title: György Dózsa

text:
Kapinaliike levisi nopeasti, enimmäkseen unkarinkielisille alueille, missä satoja aateliskartanoita ja linnoja poltettiin ja tuhansia aatelisia surmattiin.
Samalla Dózsan joukot tuhosivat kaikki läänityksiä koskevat asiakirjat. Kapina oli sitäkin vaarallisempi, koska myös kaupunkien köyhälistö oli talonpoikien puolella, ja Budassa ja muuallakin heitä vastaan lähetetty ratsuväki joutui jalkautumaan päästäkseen kaupungin porttien läpi.


title: György Dózsa

text: Dózsa valtasi Csanádin kaupungin ja linnoituksen, ja piispa ja linnan päällikkö seivästettiin. Seuraavaksi kuninkaan rahastonhoitaja siepattiin ja kidutettiin raa’asti kuoliaaksi Aradissa. Toisaalta monet aateliset, jotka antautuivat vapaaehtoisesti, päästettiin pakoon, ja Dózsa jopa auttoi usein heitä pakenemaan.


title: György Dózsa

text: Dózsa oli kuitenkin menettämässä joukkojensa hallinnan, ja ne joutuivat yhä enemmän Ceglédin ”sosialistisen” kirkkoherran Lőrincz Mészárosin vaikutuksen alaisiksi. Talonpoikia yllyttivät myös suositut observantit eli ankaramman suuntauksen fransiskaanimunkit, jotka olivat kehittäneet erityisen ”kansanristiretken” ideologian. Sen mukaan aateliset olivat menettäneet oikeutensa, koska he olivat hankaloittaneet kuningaskunnan puolustusta ja estäneet ristiretkeläisiä toteuttamasta kutsumustaan. Unkarin talonpoikien pitäisi saada samat oikeudet kuin székelyillä oli Transilvaniassa.


title: György Dózsa

text: Menestys oli vaikuttanut myös Dózsan moraaliin, ja Csanádin jälkeen hän antoi julistuksia, joita voidaan pitää nihilistisinä.


title: György Dózsa

text: Aluksi näytti siltä, että hallitus ei pystyisi kukistamaan Dózsaa. Kesän aikana hän valtasi Aradin, Lippan ja Világosin linnat ja hankki itselleen aseita ja koulutettuja asemiehiä. Yksi hänen joukoistaan uhkasi pääkaupunkia. Mutta puolialastomien, huonosti aseistettujen talonpoikien oli lopulta hävittävä aateliston ritareille.


title: György Dózsa

text: Kesäkuun loppuun mennessä kuningas ja aateliset olivat toipuneet alkujärkytyksestä, ja pienemmät kapinapesäkkeet tukahdutettiin nopeasti. Aatelisten armeijan komentajiksi tulivat lahjakas sotilas János Bornemissza ja transilvanialainen ylimys, myöhempi varakuningas István Báthory. Kaikki valtakunnan aatelisjoukot oli kutsuttu apuun, ja palkkasotureita värvättiin kiireesti Venetsiasta, Böömistä ja keisarilta.


title: György Dózsa

text: Ratkaiseva taistelu käytiin Temesvárissa, joka oli maan vahvimpia linnoituksia. Talonpoikien armeija, jonka vahvuus oli noin 30 000 henkeä, saapui kaupungin luo 15. kesäkuuta 1514. Tässä vaiheessa Dózsalla oli jo joitakin tykkejä, mutta ne eivät aiheuttaneet kovinkaan paljon vahinkoa. Dózsan armeija ei ollut valmistautunut pitkittyneeseen sodankäyntiin, kun taas Temesvár oli varustettu kestämään kuukausien piirityksen. Tässä tilanteessa kumpikaan osapuoli ei voinut saavuttaa ratkaisevaa voittoa.


title: György Dózsa

text: Tähän mennessä alempaa aatelistoa edustava kansallinen puolue, jonka johdossa oli vasta 28-vuotias János Szapolyai, oli pysynyt puolueettomana. Kun Temesvárin piiritys jatkui, kumpikin osapuoli yritti saada Szapolyain tuen. Aateliset voivat kuitenkin luvata hänelle jotakin, mihin Dózsa ei pystynyt: pääsyn Unkarin valtaistuimelle. Szapolyai päätti siirtyä maanomistajien puolelle, ja talonpojat joutuivat kohtaamaan koko aateliston yhdistyneen armeijan. Dózsan joukot olisivat voineet lyödä heidät lukumäärässä ja taistelutahdossa, mutta eivät varustuksessa tai järjestyksessä. Kapinallisten pääjoukko antautui Temesvárin edustalla Szapolyaille 15. heinäkuuta 1514 ankaran taistelun jälkeen, ja haavoittunut Dózsa jäi vihollistensa käsiin.


title: György Dózsa

text: ”Kansan ruhtinas” György Dózsa teloitettiin julmalla tavalla pilkallisissa kruunajaisissa: hänet pantiin istumaan tulikuumalle rautaiselle valtaistuimelle, tulikuuma valtikka kädessä ja tulikuuma rautakruunu päässä. Kun hän oli vielä hengissä, hänen alaisensa pakotettiin syömään hänen paistuvaa lihaansa, mitä varten heitä oli pidetty nälässä viikon verran. Sen jälkeen heidätkin kidutettiin hengiltä. Kerrotaan, että Dózsa kuoli sankarillisesti huutoakaan päästämättä.


title: György Dózsa

text: Muutamia muita vastaavia julmuuksia lukuun ottamatta suurin osa kapinallisista selvisi kuitenkin ilman suuria rangaistuksia, ilmeisesti siksi että heidän työvoimaansa tarvittiin. Silti on arvioitu, että noin 60 000 talonpoikaa menetti henkensä nelikuukautisessa kapinassa ja sen verisissä jälkiselvittelyissä. Talonpojat joutuivat korvaamaan tekemänsä vahingot, ja kollektiivisena rangaistuksena valtiopäivillä säädettiin lokakuussa 1514 laki ”ikuisesta palveluksesta”. Sen mukaan talonpojat eivät saaneet pitää aseita eivätkä vaihtaa maanomistajaa, ja lisäksi heidät velvoitettiin pakkotyöhön. Vaikka tätä periaatetta ei noudatettukaan aina tarkasti, se pysyi lainsäädännössä aina vuoteen 1848.


title: György Dózsa

text: Kapinan vakavin seuraus oli sen aiheuttama tuho, joka sattui yhteen Euroopassa vallinneen taloudellisen laskukauden kanssa. Se heikensi Unkaria juuri silloin, kun voimia olisi tarvittu koko ajan vahvistuvaa osmanien valtakuntaa vastaan. Kesällä 1521 turkkilaiset valtasivat Šabacin ja Belgradin, ja Unkari jäi avoimeksi etelästä tuleville hyökkäyksille. Kaksitoista vuotta kapinan jälkeen, vuonna 1526, turkkilaiset murskasivat Unkarin armeijan Mohácsin taistelussa. Unkarissa on ajateltu, että taistelun päättyminen katastrofiin oli seurausta aiemmasta, kohtalokkaasta kapinasta.


title: Katalin Szőke

text: Katalin Szőke (synt. Homonnai, myöh. Domján, 17. elokuuta 1935 Budapest – 27. lokakuuta 2017 Los Angeles, Yhdysvallat) oli unkarilainen uimari. Hän voitti vapaauintimatkoilla 1950-luvun alkupuoliskolla kaksi olympiakultaa ja kaksi Euroopan mestaruutta ja ui neljä maailmanennätystä.


title: Katalin Szőke

text: Szőke ui kahteen olympiakultaan Helsingissä 1952, missä hän voitti 100 metrin vapaauinnin sekä 4 × 100 metrin vapaauintiviestin. Unkarin joukkueen tekemä vapaauintiviestin voittoaika 4.24,4 oli sekä olympia- että maailmanennätys. Szőke oli myös kahdesti mukana uimassa 4 × 100 metrin sekauintiviestin maailmanennätystä vuosina 1954 ja 1955. Hän kilpaili myös Melbournen kesäolympialaisissa 1956.


title: Katalin Szőke

text: Olympiavoittojensa lisäksi Szőke voitti kaksi Euroopan mestaruutta Torinossa 1954, jolloin hän voitti 100 metrin vapaauinnin ja 4 × 100 metrin viestin. Unkarissa hän voitti useita maan mestaruuksia.


title: Katalin Szőke

text: Szőke valittiin vuonna 1985 International Swimming Hall of Fameen.


title: Katalin Szőke

text: Szőken isä oli vesipallon olympiavoittaja Márton Homonnai ja entinen aviomies vesipallon olympiavoittaja Kálmán Markovits. Szőke kuoli Los Angelesissa 82-vuotiaana 27. lokakuuta 2017.


title: 2M1207

text: 2M1207 tai 2MASSW J1207334−393254 on ruskea kääpiö Kentaurin tähdistössä, jolla on kiertolainen 2M1207b, joka on ensimmäinen suoraan havaittu eksoplaneetta. 2M1207:lla on havaittu ultravioletti- ja infrapunakuvissa protoplanetaarinen kiekko.


title: Kapteeni Jack

text: 'Kintpuash (1837–1873) oli modok-intiaaniheimon päällikkö ja heidän johtajansa modok-sodassa. Hänen modokinkielinen nimensä tarkoittaa sananmukaisesti "Mies-Jota-Närästää".


title: Kapteeni Jack

text: Kintpuash syntyi luultavasti vuonna 1837. Hänen isänsä oli modok-intiaanien päällikkö, joka taisteli Kaliforniaan 1850-luvulla tulleita uudisasukkaita vastaan. Kintpuash ei kannattanut isänsä tavoin sotaa vaan halusi rauhan valkoisten kanssa. Olot modokien seuduilla rauhoittuivat, kun Kintpuashin isä kuoli ja Kintpuashista tuli päällikkö. Kintpuash oli kiinnostunut siirtolaisten elämäntavasta ja vietti monesti aikaa läheisessä uudisasukkaiden kaupungissa Yrekassa ja tutustui siellä joihinkin alueen uudisasukkaisiin. Siirtolaiset antoivat hänelle nimen Kapteeni Jack, jolla hän tuli myöhemmin tunnetuksi.


title: Kapteeni Jack

text:
1864 modokit elivät Tulejärven eteläpuolella perinteisellä asuinseuduillaan. Uudisraivaajat tavoittelivat aluetta, sillä se oli tuliperäisyytensä vuoksi hedelmällistä. Ongelmia modokien ja uudisasukkaiden välille syntyi koska modokit varastelivat uudisasukkaiden karjaa. Modocit sijoitettiin Klamath-reservaattiin, joka oli klamath-heimon kotiseutua.
1865 Kapteeni Jack johti modocit takaisin kotiseuduilleen, mutta Yhdysvaltain armeija palautti heidät reservaattiin 1869. Modocit kuitenkin toistivat paluunsa kotiseuduilleen vuonna 1870. Yhdysvaltain armeija lähetettiin jälleen palauttamaan Kapteeni Jackin joukko takaisin reservaattiin, mutta tällä kertaa jouduttiin aseelliseen yhteenottoon intiaanien kanssa ja modok-sota alkoi.


title: Kapteeni Jack

text: Kun modokit olivat kärsineet tappion lähellä Sand Buttea, heidän rivinsä alkoivat hajota. Pyydys-Jim antautui kannattajineen jätäen Jackille vain 37 soturia, joista heistäkin suurin osa hajaantui. Kapteeni Jack antautui 4. kesäkuuta armeijan onnistuttua piirittämään hänet ja 3 jäljelle jäänyttä soturia. Jack hirtettiin Fort Klamathissa 3. lokakuuta 1873. Armeija otti hänen päänsä irti ja lähetti sen Army Medical Museumiin 25 lokakuuta. 1898 se päätyi Smithsonian-instituutille joka palautti ne Jackin sukulaisille vuonna 1984.


title: TGK

text: TGK () on lyhenne, joka tarkoittaa RAO UES:sta yhtiöitettyjä ja yksityistettyjä, Venäjän federaatiossa sijaitsevia sähkövesivoima-, hiilivoima-, maakaasuvoima- sekä yhdistelmävoimalaitoksia, jotka tuottavat myös lämpöä. Venäjän sähköenergiauudistus aiheutti prosessin, jossa RAO UES:n omistamat voimalaitokset jaettiin neljäksitoista alueelliseksi tuotantoyhtiöksi. Näihin liitettiin alueellisia sähköntuotantoyhtiöitä ja jotka aluekoossaan myytiin huutokaupoin RAO UES:n omistajuudesta muille yhtiöille, myös ulkomaalaisille, kuten ranskalaisille, saksalaisille ja suomalaisille.


title: TGK

text: Huutokauppojen perusteella yhtiöt siirtyvät erilaisten omistajayhteisöjen omistukseen, eikä niitä ei voida enää pitää RAO UES-yhtymän tytär- tai osakkuusyhtiöinä. Kuitenkin valtiollinen energiapolitiikka vaikuttaa markkianehtoistamisenkin jälkeen joissain yrityksissä siten, että huomattavana omistajana voi toimia esimerkiksi Gazprom tai sitä lähellä oleva taho.


title: TGK

text: Fortum yritti hankkia Kolskenergoa ja Lenenergoa ostamalla enemmistöosuuden Luoteis-Venäjällä toimivasta TGK-1:stä, jolla on merkittävästi myös vesivoimaa. Koska tätä ei pidetty yksityisissä lausunnoissa suotavana, hankki Fortum enemmistöosakkuuden TGK-10:stä Länsi-Siperiasta Etelä-Uralilta.


title: TGK

text: Fortumin enemmistöomistamalla TGK-10:llä ei ole vesivoimaa, joten se on Gazpromin toimittaman maakaasun varassa tai puolella laitoksistaan kivihiilen varassa, mikäli maakaasua ei käytetä. Kivihiilen käyttökustannuksiin vaikuttavat myös päästöoikeudet.


title: Decade of Decay

text: Decade of Decay on vuonna 1995 julkaistu, brasilialaisen metalliyhtye Sarcófagon kymmenvuotista uraa juhlistanut kokoelma-albumi. Se sisältää yhtyeen parhaita kappaleita vuosilta 1987–1994.


title: Shacknasty Jim

text: Shacknasty Jim (1851–1881) oli modoc-soturi. Hänen nimensä on muunnelma sanasta, joka tarkoittaa vasenkätistä miestä. Hän osallistui Modoc-sotaan. Hän antautui Yhdysvaltain armeijalle ja toimi heidän tiedustelijanaan ja auttoi löytämään modoc-sotureita. Hän kuoli tuberkuloosiin 1881.


title: Zandvoort

text: Zandvoort on kunta ja kaupunki Alankomaissa Pohjois-Hollannin provinssissa Pohjanmeren rannalla. Sinne on rautatieyhteys Haarlemista dyynialueen poikki.


title: Zandvoort

text: Zandvoort on yksi Alankomaiden tärkeimmistä rantalomakohteista. Siellä on pitkiä hiekkarantoja sekä Alankomaiden tärkein moottoriurheilurata: Circuit Park Zandvoort.


title: Zandvoort

text: Zandvoortissa on myös nudistiranta. Zandvoortin kunta koostuu Bentveldin sekä Zandvoortin yhteisöistä.


title: Teknopol

text: Teknolpol on Tallinnassa sijaitseva teknologiapuisto.


title: Teknopol

text: Se perustettiin vuonna 2003. Sitä rahoittaa Viron tasavalta, Tallinnan teknillinen yliopisto ja Tallinnan kaupunki. Se antaa tiloja ja tukea innovaatiotoiminnassa oleville yrityksille. Alue on kooltaan noin kymmenen hehtaaria. Alueella toimii 140 yritystä vuokratiloissa, ml. Skype. Alueen lähellä on 1300 tutkijan ja 12000 opiskelijan kampusalue.


title: Mazda 323

text: Mazda 323 (tunnetaan myös nimellä "Mazda Familia") on alemman keskiluokan automalli, jota valmistettiin vuosina 1963–2003. Mazda 323:n seuraaja on Mazda 3.


title: Mazda 323

text: Mazda 323:a valmistettiin Etelä-Afrikassa, Japanissa, Kolumbiassa, Malesiassa, Taiwanissa ja Uudessa-Seelannissa. Autoa on valmistettu noin 1,9 miljoonaa kappaletta.


title: Harry Golombek

text: Harry Golombek (1. maaliskuuta 1911 – 7. tammikuuta 1995) oli brittiläinen shakin kansainvälinen mestari, kunniasuurmestari sekä shakkikirjailija. Golombek oli Britannian mestari kolmesti, vuosina 1947, 1949 ja 1955. Hän sijoittui mestaruuskilpailuissa toiseksi vuonna 1948. Golombek sain suurmestarin arvonimen vuonna 1985.


title: Lisa Ortiz

text: Lisa Ortiz (s. 11. joulukuuta 1974 New York, Yhdysvallat) on yhdysvaltalainen ääninäyttelijä, joka tuli tunnetuksi uransa alkuvaiheessa dubattuaan Record of Lodoss Warissa Deedlittiä ja Slayersissä Lina Inverseä. Hän opiskeli teatteria Hofstra yliopistossa ja on sen jälkeen esiintynyt teatterissa ääninäyttelemisen ohella. Dubbausten ohella Ortiz on tehnyt alkuperäisiä äänirooleja niin animaatioihin kuin videopeleihin. Hänellä oli muun muassa pieniä rooleja ssä ja animaatiosarjassa Eläköön Pinata.


title: Jamie Johnson

text: Jamie Johnson voi tarkoittaa ainakin seuraavia henkilöitä:


title: Gregory Chamitoff

text: Gregory Errol Chamitoff (s. Montreal, Kanada) on yhdysvaltalainen avaruuslentäjä. Hän lensi ISS:lle avaruussukkula Discoveryn lennolla STS-124 ja kuului Retkikunta 17:n miehistöön. Hän palasi Maahan marraskuussa 2008 STS-126-lennolla. Toukokuussa 2011 hän osallistui avaruussukkula "Endeavourin" viimeiselle lennolle STS-134.


title: Gregory Chamitoff

text: Shamitoff on koulutukseltaan MIT:n tekniikan tohtori (Ph.D.) alanaan aeronautiikka ja astronautiikka. Lisäksi hänellä on perustutkinto (M.S) sähkötekniikasta, ilmailutekniikasta ja planetaarisesta geologiasta (avaruustiede). NASAn astronauttiohjelmaan Shamitoff valittiin 1998.


title: Lasse Hintsala

text: Lasse Hintsala (s. 19. lokakuuta 1984) on entinen suomalainen koripalloilija, joka edustaa nykyisin Itä- Suomen yliopiston Joensuun kampuksen salibandyliigassa pelaavaa RDc:tä.


title: Lasse Hintsala

text: Hintsalan koripallouran kirkkaimmat saavutukset ovat Lappeenrannan NMKY:ssä saavutetut Suomen-mestaruus sekä kaksi Suomen Cupin voittoa. 193-senttinen Hintsala pelaa joukkueessaan yleensä heittävän takamiehen sekä pienen laitahyökkääjän pelipaikoilla.


title: Lasse Hintsala

text: Pääsarjauransa Hintsala aloitti käytännössä kaudella 2003–2004, kun hän pelasi BC Jyväskylän riveissä 33 ottelua 3,6 pisteen keskiarvolla. Ottelukohtaiseksi piste-ennätyksekseen pääsarjassa Hintsala teki kauden aikana 15 pistettä, joka syntyi tammikuussa Porvoon Tarmoa vastaan. BC Jyväskylä putosi kauden päätteeksi sarjaportaan alaspäin ja Hintsala jatkoi seurassa vielä seuraavan kauden pelaten I-divisioonaa. Hän kirjautti divarikautensa pistekeskiarvokseen 4,8 pistettä.


title: Lasse Hintsala

text: Kaudeksi 2005–2006 Hintsala siirtyi Lappeenrannan NMKY:n joukkueeseen. Hän teki keskimäärin 1,3 pistettä pelaamissaan 44 runkosarjan ottelussa. Ottelukohtaisen piste-ennätyksensä pääsarjassa Hintsala kasvatti 16 pisteeseen lokakuussa Namika Lahtea vastaan. Lappeenrannan NMKY:n kausi päättyi mestaruuteen, joka ratkesi tiukassa ottelusarjassa Joensuun Katajaa vastaan. Pudotuspeleissä Hintsala teki koreja 0,8 pisteen keskiarvolla pelaamassaan 13 ottelussa. LrNMKY voitti kauden aikana myös Suomen Cupin niin ikään Joensuun Katajaa vastaan.


title: Lasse Hintsala

text: Hintsala jatkoi uraansa Lappeenrannassa pelaamalla myös kauden 2006–2007 joukkueen riveissä. Hänen kauden pistekeskiarvonsa runkosarjassa oli 35 ottelussa 2,8. Lappeenranta ylsi kauden aikana toisen kerran peräkkäin Suomen Cupin voittoon, mutta pudotuspeleissä tie nousi pystyyn jo puolivälierissä. Hintsala teki pudotuspeleissä keskimäärin 2,5 pistettä pelaamassaan kahdessa ottelussa.


title: Lasse Hintsala

text: Kaudeksi 2007–2008 Hintsala siirtyi Joensuun Katajaan, jossa hän kirjautti pelaamissaan 36 ottelussa keskimäärin 2,2 pistettä. Kaudeksi 2008–2009 Hintsala siirtyi I-divisioonassa pelaavaan Kauhajoen Karhuun. Edelliskaudelta sarjaportaan alaspäin pudonnut Karhu voitti I-divisioonan runkosarjan ja Hintsala teki pelaamissaan 20 ottelussa keskimäärin 8,3 pistettä, 2,2 levypalloa, 0,9 koriinjohtanutta syöttöä ja 1,0 pallonriistoa. Hänen kolmen pisteen heittojen onnistumisprosentti 38,9 % oli runkosarjan kolmanneksitoista paras. I-divisioonan pudotuspelit päättyivät Karhun voittoon ja joukkueen suoraan nousuun Korisliigaan. Hintsala teki pudotuspeleissä koreja 2,1 pisteen keskiarvolla ja otti 1,3 levypalloa ottelua kohti. Toukokuussa 2009 Hintsala teki Karhun kanssa jatkosopimuksen kaudesta 2009–2010.


title: Lasse Hintsala

text: Kauden 2011–2012 Hintsala pelasi Joensuun Katajassa, josta hän siirtyi seuraavaksi kaudeksi Korikobriin.


title: Aleksandr Kotov

text: Aleksandr Aleksandrovitš Kotov () (12. elokuuta 1913 – 8. tammikuuta 1981) oli venäläinen shakin suurmestari sekä kirjailija. Hän oli Neuvostoliiton mestari sekä kaksinkertainen ehdokas. Kotov työskenteli myös Neuvostoliiton shakkiliitossa.


title: Aleksandr Kotov

text: Kotov pelasi usein sisilialaista puolustus valkean e4-aloitussiirtoa vastaan. Valkealla hän suosi suljettuja pelejä.


title: Ken Whyld

text: Kenneth ”Ken” Whyld (6. maaliskuuta 1926 – 11. heinäkuuta 2003) oli brittiläinen shakkikirjailija ja -tutkija. Hänet tunnetaan parhaiten David Hooperin kanssa kirjoittamastaan "The Oxford Companion to Chess" -kirjasta.


title: Ken Whyld

text: Whyld oli vahva amatööripelaaja. Hän osallistui Britannian shakkimestaruuskilpailuihin vuonna 1956. Hän voitti myös Nottinghamshiren shakkimestaruuden.


title: Udinen maakunta

text: Udinen maakunta (, ) on maakunta Friuli-Venezia Giulian autonomisella alueella Italiassa.


title: Udinen maakunta

text: Udinen maakunnan pinta-ala on 4 907 km ja asukasluku runsaat 530 000. Maakunta muodostuu 135 kunnasta, ja sen pääkaupunki on Udine.


title: Udinen maakunta

text: Udinen maakunta rajoittuu pohjoisessa Itävaltaan ja idässä Sloveniaan.


title: Aldgaten metroasema

text: Aldgaten metroasema on asema Lontoon metron Circle- ja Metropolitan -linjoilla, joista viimeksi mainitulle se on pääteasema. Asema sijaitsee Lontoon ydinkeskustassa Liverpool Streetin ja Tower Hillin välissä. Asema avattiin 18. marraskuuta 1876. Sen paikalla oli aiemmin joukkohauta, johon oli haudattu yli tuhat mustan surman uhria.


title: Aldgaten metroasema

text: Asema vaurioitui pahoin saksalaisten pommituksissa toisen maailmansodan aikana.


title: Aldgaten metroasema

text: Aseman pohjoispuolella tunnelissa Circle Linen junassa räjähti pommi osana laajempaa pommi-iskujen sarjaa 7. heinäkuuta 2005. Tämä räjähdys tappoi 7 ihmistä.


title: Jakov Vilner

text: Jakov Vilner (1899 Odessa – 29. kesäkuuta 1931 Leningrad) oli ukrainalainen shakinpelaaja. Vilner voitti Odessan shakkimestaruuden neljä kertaa: 1918, 1923, 1925 ja 1928. Vilner voitti myös Ukrainan mestaruuden kolmesti: 1924, 1925 ja 1928.


title: Jakov Vilner

text: Vuonna 1919 Neuvostoliiton salainen poliisi Tšeka pidätti shakkimestari Aleksandr Alehinin ja laittoi hänet vankilaan Odessassa. Häntä syytettiin Neuvostoliiton vastaisuudesta ja vakoilusta. Alehinin oli tarkoitus ampua, mutta Vilner pelasti hänet lähettämällä sähkeen asiasta vastavalle virkamiehelle.


title: Sommittelu

text: Sommittelu eli kompositio (lat. "compositio") tarkoittaa taideteoksen kokonaisrakennetta, sitä kuinka esimerkiksi muodot ja värit on tietyssä teoksessa ryhmitelty. Sommittelusta kolmiulotteisilla elementeillä esimerkiksi kuvanveistossa tai arkkitehtuurissa käytetään sanaa plastinen sommittelu.


title: Sommittelu

text: Sommittelu on kuvallisten elementtien järjestämistä mielekkääksi kokonaisuudeksi kuvapinnalla. Sitä voi verrata dramatisointiin esittävissä taiteissa.


title: Sommittelu

text: Sommittelu-termillä tarkoitetaan myös hyvää sommittelua, eli kuvan eri osien järjestämistä, ryhmittelyä tai asettamista siten, että osat muodostavat yhtenäisen, kiinnostavan tai tarkoituksenmukaisen kokonaisuuden. Yleisen näkemyksen mukaan taideteos on esteettisesti miellyttävä, kun sen osat luovat tasapainoisen vaikutelman. Harmonia on saavutettu, jos sommitelma vaikuttaa vakaalta, eikä synny tarvetta lisätä tai poistaa mitään.


title: Sommittelu

text: Sommittelun avuksi on eri aikoina luotu erilaisia malleja, kuten esimerkiksi kontraposto tai kultainen leikkaus. Sommittelun opettamista varten on laadittu erilaisia sommitteluoppeja.


title: Sommittelu

text: Sommittelua tarvitaan siellä, missä käytetään kuvallista ilmaisua. Kuvan tekemisen kannalta sommittelun taito on välttämätön. Sommittelu on yksi valokuvauksen peruspalikka, samoin elokuvien eri kuvakulmat mietitään tarkkaan.


title: Sommittelu

text: Useat eri ammattiryhmät tarvitsevat sommittelua jokapäiväisessä työssään. Alun perin maalaustaiteen tarkoituksia varten laadittuja komposition keinoja sovelletaan muun muassa taidegrafiikassa, kuvanveistossa, arkkitehtuurissa, asemakaavasuunnittelussa, graafisessa suunnittelussa, typografiassa, valokuvauksessa, elokuvan kuvauksessa ja videokuvauksessa. Ammatti-ihmisten lisäksi sommittelun perusteiden osaaminen auttaa eri taiteenlajien harrastajia kehittämään kuvallista ilmaisukykyä.


title: Sommittelu

text: Harmoninen sommitelma voi syntyä yhdestä ainoasta pisteestä, koska se rinnastetaan ympäröivään tilaan. Piste voi olla sommitelman itsenäinen osa, mutta vasta silloin sommitelmaan syntyy tilan ja liikkeen vaikutelma, kun siihen saadaan vähintään kahden elementin jännite. Erikokoiset, yksittäiset piirteet antavat syvyysvaikutelman.


title: Sommittelu

text: Viiva on kahden pinnan leikkauskuvio tai liikkuvan pisteen ura. Yksinkertaisin suora viiva on horisontaalinen eli vaakasuora viiva. Sen peruspiirteitä ovat kylmyys, laakeus ja litteys, rauhallisuus sekä pysyvyys. Tasapaino liitetään myös vaakaviivaan.


title: Sommittelu

text: Vaakasuoralle viivalle päinvastainen on vertikaalinen eli pystysuora viiva. Se koetaan korkeaksi, nousevaksi ja juhlalliseksi, lämpimäksi sekä liikkuvaksi.


title: Sommittelu

text: Kolmas suorien viivojen perustyyppi on diagonaalinen eli lävistäjän suuntainen vino viiva. Sillä on taipumus dramaattisuuteen, vilkkauteen ja toimintaan. Suorien viivojen vastakohta on käyrä viiva, joka voi olla dynaaminen ja vaihteleva.


title: Sommittelu

text: Viivaan voi myös sisältyä eri liikkeitä: nouseva, laskeva, kiertävä, lähestyvä, pakeneva, hidastuva ja nopeutuva. Kaareva viiva on pehmeä. Viivan ilmaisukeinoja ovat: viivan suunta, tiheys, sijainti, muoto, tummuus, paksuus, määrä, katkot, rytmi ja vauhti.


title: Sommittelu

text: Peruspinnalla tarkoitetaan sitä tasaista pintaa, jolle työ suoritetaan. Peruspinnan muoto eli sivujen suhde määrää pinnan luonteen. Kun pystysuorat sivut ovat selvästi vaakasuoria pitemmät, on peruspinta luonteeltaan kuuma tai aktiivinen ja vastaavasti vaakasuorien sivujen ollessa pitemmät on peruspinta luonteeltaan kylmä tai rauhallinen. Tasapainoisin ja neutraalein peruspinta on neliö.


title: Sommittelu

text: Peruspinnan eri osilla on eri huomioarvo. Mikäli peruspinta jaetaan neljään osaan, oikealla ylhäällä on suurin huomioarvo, toiseksi suurin ylhäällä vasemmalla, sen jälkeen alaoikealla ja vähäisin alavasemmalla. Merkittäviä tekijöitä ovat peruspinnan lävistäjät, joilla on todettu olevan tiettyä liikevoimaa. Sommittelussa huomio voidaan siirtää pois kulmista jättämällä ne aiheellisesti köyhemmiksi, jolloin esimerkiksi viivojen avulla katse voidaan kuljettaa kuvapinnan tärkeimpiin osiin. Pinnan yläosa on kevyt ja alaosa on raskas. Vasempaan reunaan liitetään keveys, oikea on taas raskas ja aktiivinen. Keskikohta on rauhallinen.


title: Sommittelu

text: Volyymilla tarkoitetaan tilavuutta, kolmiulotteisuutta, kappaletta tai massaa. Sillä on kolme ulottuvuutta: pituus, korkeus, ja syvyys.


title: Sommittelu

text: Visuaalinen rytmi on samankaltaisten asioiden kuten viivojen, muotojen, värien ja valöörien säännöllistä toistamista. Se on kuvapintaa koossapitävä voima, joka yhdistää sommitelman eri osat toisiinsa.


title: Sommittelu

text: Kun toistuminen tapahtuu säännöllisesti puhumme sidotusta rytmistä. Vapaassa rytmissä toistuminen tapahtuu epäsäännöllisesti. Mekaaninen rytmi on koneen jättämä jälki tai sellaisen tarkka jäljittely. Staattiset tekijät luovat järjestystä ja tasapainoa, dynaamiset toimintaa, jännitystä ja vaihtelua.


title: Sommittelu

text: Sommittelun tasapaino toteutuu silloin, kun se koetaan vakaaksi. Tasapainotila voi olla joko staattinen eli paikallaan pysyvä tai dynaaminen eli jännitteinen. Symmetria luo staattisuutta tasapainoa, joka pysäyttää ja pakottaa paikoilleen. Sidottu rytmi, staattinen tasapaino ja symmetria ovat sukulaisia keskenään, samoin vapaa rytmi, dynaamisuus ja jännitteisyys. Tasapainoton sommitelma on disharmoninen. Se tuntuu epävakalta ja syntyy tarve muuttaa jotain.


title: Sommittelu

text: Vastakohdat luovat jännitystä. Se on keino saada kuvapintaan tapahtumaa ja eloa. Jännitteetön tasapaino on helppo ja turvallinen, mutta vaikuttaa aikaa myöten yksitoikkoiselta. Jännite siis syntyy rinnastamalla vastakohtia, ja tapahtumat syntyvät jännitteistä.


title: Sommittelu

text: Kuvapinta alkaa elää vasta silloin, kun sen osien välillä vallitsee vastakkaisia voimavarauksia. Jännite syntyy vastakohtien eri kontrastien rinnastuksesta ja vuorovaikutuksesta. Sommittelussa vastakohtapareja voivat olla esimerkiksi: yksi-monta, pieni-suuri, kevyt-raskas, vaalea-tumma, lepo-liike, avoin-suljettu. Kuvapinnan saa dynaamiseksi näiden vastakohtien avulla. Kun sijoittelua tehdään reunaan, se on voimakkaampi. Yksinäinen muoto on vahvempi kuin ryhmä.


title: Sommittelu

text: Muodon koko koetaan suhteessa ympäröiviin kuvioihin.


title: Sommittelu

text: Muoto voi olla terävä, kulmikas tai pyöreä ja se on silmin havaittava tai käsin kosketeltava. Muoto voidaan esittää pinnassa kaksiulotteisena tai kolmiulotteisena tilassa.


title: Sommittelu

text: Muodot voivat olla pinnassa vaaka- tai pystysuorassa, vinossa tai kaltevassa asennossa. Niiden sijainti on suhteessa ympäröiviin muotoihin esim. yläpuolella, alapuolella, vieressä ja takana. Muodot voivat olla myös ristikkäin, vinosti tai yhdensuuntaisesti toistensa kanssa. Kuvapinnassa ne voivat olla keskellä ja reunoilla.


title: Sommittelu

text: Muoto voi sijaita pinnassa niin, että sillä on selvä liikesuunta. Liikerata saattaa suuntautua ylös, alas, vasemmalle, oikealle, vinosti, tai kiertää ympyrää tai spiraalia.


title: Sommittelu

text: Kun muotoja on vain muutamia, on niiden sijoittaminen pintaan tai tilaan sommittelun kannalta ratkaisevaa. Kun muotoja on runsaasti, täytyy niitä ryhmitellä, jotta syntyisi jäsennelty kokonaisuus.


title: Sommittelu

text: Muoto voidaan ryhmitellä joko tasaisin tai vaihtelevin välein. Lähekkäin ovat osaset muodostavat kokonaisvaltaisia hahmoja.


title: Sommittelu

text: Tiheys määräytyy osasten paljoudesta kuvapinnassa tai tilassa. Painavassa, voimakkaammassa muodossa osaset ovat tiheämmässä kuin kevyessä muodossa.


title: Sommittelu

text: Yllä mainittujen elementtien lisäksi värit ja valöörit vaikuttavat sommitelmaan. Eri väreillä on eri ominaisuuksia ja niillä saa aikaan erilaisia tilavaikutelmia. Punainen tuntuu olevan lähellä ja sininen taas kaukana. Valkoinen ja keltainen antaa tilaa ja musta taas supistaa sitä. Värien sävyt, valöörit, kylläisyydet ja kontrastit vaikuttavat siihen, miltä sommitelma näyttää.


title: Sommittelu

text: Jos kuvassa on henkilö, hänen kulkusuuntansa tai katseen suunta on tärkeä sommittelutekijä.


title: Sommittelu

text: Kolmanneksen sääntö on kuvataiteilijoiden, kuten valokuvaajien, taidemaalareiden ja graafikoiden käyttämä yksinkertainen sommitteluohje. Kuva jaetaan yhdeksään yhtä suureen osaan pysty- ja vaakasuunnassa. Viivojen neljälle risteyskohdalle voidaan asettaa kuvan sommittelun kannalta tärkeitä tapahtumia. Näin voidaan saada kuvaan enemmän jännitettä, voimaa ja mielenkiintoa kuin sommittelukohtien asettamisella keskelle kuvaa.


title: Sommittelu

text: Oikealla oleva valokuva havainnollistaa kolmanneksen sääntöä. Horisontti on kuvan alemman kolmanneksen viivalla ja puu sijaitsee risteyskohdassa, jota kutsutaan usein huomiopisteeksi. Kolmanneksen sääntö on visuaalinen, ei mekaaninen tai geometrinen ohje. Esimerkiksi tässä kuvassa taivaan ja maan raja on sommitteluviivalla, mutta vastaranta kokonaisuudessaan on tarpeeksi lähellä noudattaakseen kolmanneksen sääntöä. Kolmanneksen sääntöä voi noudattaa myös vaikka sommittelemalla horisontti alemman viivan yläpuolelle.


title: Sommittelu

text: Monien mielestä kolmanneksen säännön soveltaminen valokuviin tekee niistä esteettisesti tyydyttävämpiä. Monien valokuvaajien mielestä kolmanneksen sääntö on pikemminkin vain summittainen ohje, koska tyydyttäviä valokuvia voidaan saada aikaiseksi myös jättämällä noudattamatta sitä.


title: Sommittelu

text: Kultainen leikkaus on vanha sommittelusääntö, jota sovelletaan kaikessa kuvailmaisussa. Seuraavassa esimerkkejä.


title: Sommittelu

text: Taiteen perinteessä sommittelun perinteisiä sääntöjä on sekä korostettu, että pyritty rikkomaan. Ikoni on maalaus, jossa noudatetaan tarkkoja sommittelun kaanoneita. Modernismin kuvataiteessa, kuten myös runoudessa ja säveltaiteessa korostettiin komposition merkitystä. Abstraktin taiteen pioneerit, kuten Hilma af Klint, Wassily Kandinsky, Kazimir Malevitš, Paul Klee ja Piet Mondrian kehittivät sommittelun ideoita.


title: Sommittelu

text: Kandinsky toteaa kirjassaan "Taiteen henkisestä sisällöstä": "Sana kompositio kosketti minua henkisesti ja otin sen elämäni ja maalaamiseni päämääräksi. Se vaikutti minuun rukouksen tavoin ja täytti minut syvällä kunnioituksella."


title: Sommittelu

text: Modernin taiteen edelläkävijät korostivat sommittelun elementtejä kehittämällä sitä vapaamuotoisemman abstraktin ekspressionistisen (kuten abstrakti ekspressionismi tai informalismi) että varsinkin geometrisen abstraktion puitteissa, kuten suprematismi, konstruktivismi, neoplastisismi tai minimalismi. Suomessa sommittelun sääntöjä kehitti Unto Pusa, jonka kirjan "Plastillinen sommittelu" sisältö tuli monelle tutuksi.


title: Sommittelu

text: Moderni taide pyrki myös rikkomaan sommittelun sääntöjä. Impressionistit pyrkimällä luopumaan maalauksen tarkasta, kiinteästä sommittelusta. Monet taiteilijat rikkovat tietoisesti perinteisiä sommittelusääntöjä haluten näin haastaa katsojan pohtimaan ja näkemään tasapainoa ja harmoniaa uudella tavalla.


title: Gorizian maakunta

text: Gorizian maakunta (, ) on maakunta Friuli-Venezia Giulian autonomisella alueella Italiassa.


title: Gorizian maakunta

text: Gorizian maakunnan pinta-ala on 467 km ja asukasluku noin 140 000. Maakunta muodostuu 25 kunnasta, ja sen pääkaupunki on Gorizia.


title: Gorizian maakunta

text: Gorizian maakunta sijaitsee Italian koillisosassa, se rajoittuu idässä Sloveniaan ja etelässä Adrianmereen, rantaviivaa on noin 48 kilometriä.


title: Leivonmäen Saha

text: Leivonmäen Saha on metsäteollisuusyhtiö UPM:n omistama, Joutsan kunnassa Leivonmäen taajamassa sijaitseva sahalaitos. UPM lopetti sahan toiminnan vuoden 2008 syksyllä.


title: Leivonmäen Saha

text: Vuonna 1960 perustetun sahan tuotantokapasiteetti oli parhaimmillaan 75 000 kuutiometriä vuodessa. Henkilöstöä sahalla oli lopetettaessa 63. Aliurakointi ja yövartiointi työllistivät noin kymmenen henkeä. Saha oli Joutsan seutukunnan suurin teollinen työnantaja.


title: George Takei

text: George Hosato Takei (s. 20. huhtikuuta 1937) on yhdysvaltalainen näyttelijä, joka tunnetaan parhaiten Hikaru Sulun roolista "Star Trek" -televisiosarjassa. Takei on myös muun muassa esittänyt Hiro Nakamuran isää, Kaito Nakamuraa, sarjassa "Heroes" sekä keisari Yoshiroa "Red Alert 3" -videopelissä.


title: George Takei

text: Takei syntyi Los Angelesissa, Kaliforniassa japanilaistaustaiseen perheeseen. Hänen äitinsä oli Fumiko Emily (o.s. Nakamura) ja isä Takekuma Norman Takei. Hänen isänsä oli anglofiili ja nimesi poikansa kuningas Yrjö VI:n mukaan.


title: George Takei

text: George Takei on naimisissa pitkäaikaisen miesystävänsä Brad Altmanin kanssa. Pari meni naimisiin 14. syyskuuta 2008.


title: George Takei

text: Vuonna 2011 Takei antoi kasvonsa ja nimensä sanaleikkiin perustuvalle ”It’s okay to be Takei” -kampanjalle. Kampanja vastustaa Tennesseen osavaltiossa 2011 säädettyä lakia (ns. ”Don’t say gay” -laki), joka kieltää osavaltion opettajia puhumasta oppilailleen homoseksuaalisuudesta.


title: P Jay Crips

text: P Jay Crips on yksi Crips -jengeistä. Jengi toimii Wattsissa Eteläisen Los Angelesin alueella Kaliforniassa. Jengi hallitsee aluetta, jota rajaa 112th Street, Imperial Highway, Grape Street ja Mona Boulevard.


title: P Jay Crips

text: Jengi koostuu neljästä joukkiosta: Bull Side Cripsistä, Funny Side Falconsista, Island Side Cripsistä ja Pill Head Cripsistä. Nämä joukot jakautuvat edelleen pienemmiksi ryhmiksi kuten: Bricc Mafia, Jacc Mob, Squad Up, Tha GK (Grape Killa) Boys, Pure Players Squad ja Murder Squad D-Boys. Jengin nuoria jäseniä kutsutaan nimellä "dillion" ja vanhempia nimellä "locster".


title: P Jay Crips

text: Kuten kaikilla Cripseillä, myös P Jay Cripsillä on sota Bloodseja vastaan. Vuonna 1987 P Jay Crips aloitti sodan Grape Street Watts Cripsin kanssa. Vuonna 1992 Los Angelesin mellakoiden aikana P Jay Crips ja Grape Street Watts Crips tekivät "Wattsin Välirauha" ("Watts Truce") nimisen rauhansopimuksen, mutta sopimus ei ole enää nykyään voimassa.


title: Europass

text: Europass on Adidaksen valmistama jalkapallo, joka oli vuoden 2008 EM-kisojen virallinen kisapallo. Europass on muunnelma vuoden 2006 MM-kisojen +Teamgeist -pallosta. Se koostuu 14 palasta, mikä on huomattavasti vähemmän kuin jalkapalloissa yleensä. Tämä on johtanut myös saumojen määrän vähenemiseen.


title: Europass

text:
Ottelupallon nimi, Europass, kuvastaa kisan isäntämaiden, Sveitsin ja Itävallan, hyviä suhteita. Sana pass on englantia, ja tarkoittaa muun muassa syöttöä.
Pallon värit tulevat isäntämaiden lipuista. Mustat alueet symboloivat mm. toimintaa, harjoittelua, ystävyyttä, intohimoa, kannattajia ja voittomaalia. Europassin ympärysmitta on 69,0 - 69,25 cm ja paino 441 - 444 grammaa. Pallon kokoamiseen ei käytetä yhtään lankaa, vaan pallo kootaan kuumasaumaamalla. Europass julkistettiin Luzernissa Sveitsissä 2.12.2007. Sen esittelivät lehdistölle Itävallan jalkapallomaajoukkueen kapteeni Andreas Ivanschitz ja Sveitsin jalkapallomaajoukkueen kapteeni Alexander Frei.


title: Europass

text: Europass-palloa on arvosteltu sen liukkauden takia. Europassilla on helppo tehdä kierrepotkuja sen pyöreyden ja vähäisten saumojen ansiosta. Palloa on kuitenkin vaikea ottaa kiinni, joten jotkut maalivahdit eivät pidä siitä . Erityisesti palloa ovat arvostelleet Tshekin maalivahti Petr Čech ja Saksan Jens Lehmann. Hyökkääjille uusi pallo on hyvä asia, sillä sitä on helppo kontrolloida jaloilla.


title: Arnold Denker

text: Arnold Sheldon Denker (20. helmikuuta 1914 – 2. tammikuuta 2005) oli yhdysvaltalainen shakinpelaaja, suurmestari sekä shakkikirjailija.


title: Pordenonen maakunta

text: Pordenonen maakunta () on maakunta Friuli-Venezia Giulian autonomisella alueella Italiassa.


title: Pordenonen maakunta

text: Pordenonen maakunnan pinta-ala on 2 275 km ja asukasluku hieman yli 300 000. Maakunta muodostuu 50 kunnasta, ja sen pääkaupunki on Pordenone.


title: Pordenonen maakunta

text: Pordenonen maakunta sijaitsee Italian koillisosassa. Se erotettiin Udinen maakunnasta vuonna 1968.


title: Suomirokkia 6

text: Suomirokkia 6 ("40 eilisen, tämän päivän ja huomisen tähteä") on samannimisen, Poko Rekordsin julkaiseman, kokoelmalevysarjan kuudes osa. Se julkaistiin vuonna 2001.


title: Suomirokkia 6

text:
CD1:
CD2:


title: Benito López Esnaola

text: Lopez Esnaola oli 1900-luvulla elänyt shakinpelaaja. Hän otteli muun muassa Aleksandr Alehinia vastaan vuonna 1941. Hän kuitenkin hävisi ottelun häviten molemmat pelit.


title: Suomirokkia 7

text: Suomirokkia 7 ("38 unohtumatonta suomirokkihittiä") on samannimisen, Poko Rekordsin julkaiseman, kokoelmalevysarjan seitsemäs osa. Se julkaistiin vuonna 2002.


title: Suomirokkia 7

text:
CD1:
CD2:


title: Spider Woman

text: Spider Woman on Uriah Heepin vuonna 1972 ilmestynyt kappale, joka julkaistiin albumilla "The Magician’s Birthday". Kappaleen ovat kirjoittaneet yhdessä laulusolisti David Byron, kitaristi Mick Box, rumpali Lee Kerslake ja basisti Gary Thain, ja onkin niitä yhtyeen harvoja hittikappaleita ennen vuotta 1980, joita Ken Hensley ei ole ollut kirjoittamassa.


title: Spider Woman

text: Kun ”Spider Woman” julkaistiin singlenä, siitä tuli menestys Saksassa, jossa se nousi listan sijalle 14. alkuvuodesta 1973.


title: Spider Woman

text:
A-puoli
B-puoli


title: Genovan maakunta

text: Genovan maakunta () oli yksi Italian maakunnista. Vuoden 2015 alussa sen korvasi Genovan metropolikaupunki.


title: Genovan maakunta

text: Maakunta sijaitsi Italian luoteisosassa Ligurian alueella rajoittuen etelässä Ligurianmereen. Sen pääkaupunki oli Genova.


title: Genovan maakunta

text: Genovan maakunnan pinta-ala oli 1 838 km². Sen asukasluku oli toiminnan päättyessä vajaat 900 000. Maakunnassa oli 67 kuntaa.


title: Mercedes-Benz Vito

text: Mercedes-Benz Vito on Mercedes-Benzin vuodesta 1996 lähtien valmistama pakettiautomalli, jota on saatavilla myös yhdeksänpaikkaisena tila-autona. Tällä hetkellä tuotannossa on kolmas sukupolvi (Tyyppimerkintä W447). Vitoa on valmistettu vuosina 1996–2010 Espanjassa ja vuosina 2010–2014 Kiinassa sekä vuodesta 2014 lähtien Espanjassa ja Meksikossa.


title: Hubert Louis Marie Félix Michon

text: Hubert Louis Marie Félix Michon (2. kesäkuuta 1927 – 14. toukokuuta 2004) oli katolisen kirkon 21. huhtikuuta 1957 vihitty pappi. Piispaksi hänet korotettiin vuonna 1983.


title: Hubert Louis Marie Félix Michon

text: Pariisissa syntynyt Michon toimi vuosina 1983–2001 Rabatin hiippakunnan arkkipiispana Marokossa. Hän oli kuollessaan 76-vuotias.


title: Scarborough (North Yorkshire)

text: Scarborough on kaupunki Pohjanmeren rannikolla North Yorkshiren kreivikunnassa Englannissa. Moderni kaupunki on 30–70 metriä meren pinnan yläpuolella kalkkikivestä koostuvalla maaperällä. Vanhempi kaupunginosa on sataman ympärillä. Scarborough’ssa on rautatieasema, josta pääsee esimerkiksi Yorkiin. Kaupungin asukasluku on 50 000, ja se on ollut suosittu lomakohde 360 vuoden ajan.


title: Scarborough (North Yorkshire)

text: Scarborough'n kunta kattaa kaupunkia laajemman alueen, ja siihen kuuluvat muun muassa Filey ja Whitby. Koko kunnan alueella asuu noin 180 000 asukasta.


title: Scarborough (North Yorkshire)

text: Scarboroughissa oli kristillinen kappeli jo vuonna 1000. Norjalaiset tuhosivat sen vuonna 1066.


title: Scheveningen

text: Scheveningen kaupunginosa Haagissa, Alankomaissa. Scheveningen on moderni merenrantakaupunki, joka on tunnettu turistikohteena.


title: Scheveningen

text: Scheveningenin vuonna 1875 valmistunut majakka on suojelukohde. Scheveningenissä on myös hiekkaranta, esplanadi, satama sekä nudistiranta.


title: Mazda 818

text: Mazda 818 (joillain markkinoilla myös 808) on sama auto kuin kolmannen sukupolven Mazda Familia, mutta tätä mallia valmistettiin vuosina 1973-1976. Yhdysvalloissa 1,3-litraisesta mallista käytettiin nimitystä Mazda Mizer, ja nimeä 808 käytettiin 1,6-litraisesta mallista.


title: Mazda 818

text: Mazda 818 Savanna sijoittui viiden auton vertailussa 1974 kolmanneksi. Porrasperäisen mallin oviaukot ovat melko pienet. Istuinten verhoiltu on hiostavaa muovia ja sisätilat ovat melko ahtaat.


title: Mazda 818

text: Mazdan suuntavakavuus on melko huono, mutta simpukkaohjaus toimii hyvin. Myös vaihteisto toimii hyvin. Jarrut ovat rauhattomat ja raskaskäyttöiset.


title: Mazda 818

text: 1272 cm³ rivimoottorin teho on 51 kW (DIN, 69 hv) ja suurin vääntömomentti 92 Nm. Tekniikan Maailma 18/1974 mittasi Mazda 818 Savannan kiihtyvyydeksi 0-100 km/t 18,1 sekuntia. Huippunopeus 144 km/t.


title: Mazda 818

text: TM-lehden 17/1975 yhdeksän farmariauton vertailussa Mazda 818 STW jäi viimeiseksi. Mazdan ongelmana ovat erityisesti korin huono kuormankantokyky, pompottava jousitus, raskaskäyttöiset jarrut, ajo-ominaisuudet (huono suuntavakavuus) sekä ahtaat sisätilat. Hyvänä puolena on kiihtyvyys, ison 1,6-litran moottorin (59 kW DIN) ansiosta 818 kiihtyi vertailun parhaiten, 0–100 km/t 15,4 sekunnissa.


title: Citroën Jumpy

text: Citroën Jumpy on Citroënin vuodesta 1994 lähtien valmistama paketti- ja tila-automalli. Sen lähes identtiset sisarmallit ovat Peugeot Expert, Fiat Scudo ja Toyota Proace, kolmannessa sukupolvessa myös Opel Vivaro. Mallistossa Jumpy sijoittuu pienemmän Berlingon ja suuremman Jumperin väliin. Isossa-Britanniassa ja Irlannissa autoa myydään nimellä Citroën Dispatch.


title: Citroën Jumpy

text: Ensimmäisen sukupolven Jumpy esiteltiin vuonna 1994, Peugeot Expert seurasi vuonna 1995 ja Fiat Scudo 1996. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta).


title: Citroën Jumpy

text: Kaikki kolme sisarmallia saivat vuonna 2004 kasvojenkohotuksen, jossa erityisesti keulan ilmettä uudistettiin uusilla ajovaloilla, puskureilla ja etusäleiköllä.


title: Citroën Jumpy

text: Toisen sukupolven Jumpy esiteltiin vuoden 2006 lopussa, ja tuotanto aloitettiin tammikuussa 2007. Vuonna 2012 Jumpyn, Expertin ja Scudon sisarmalliksi esiteltiin Toyota Proace, joka korvasi Hiacen Euroopan markkinoilla.


title: Citroën Jumpy

text: Vuoden 2012 Euro NCAP -kolaritestistä Jumpy sai kolme tähteä viidestä.


title: Citroën Jumpy

text: Vuonna 2012 Jumpya uudistettiin tekemällä muutoksia keulan alueella.


title: Citroën Jumpy

text: Kolmannen sukupolven mallistosta esiteltiin ensimmäisenä tila-autoversio Citroën Spacetourer Geneven autonäyttelyssä keväällä 2016. Expertin tila-automallin nimi on puolestaan Peugeot Traveller. Jumpyn valmistus alkoi keväällä 2016. Fiat Scudon valmistus ei enää jatkunut, vaan sen korvasi Fiat Talento, joka on Opel Vivaron, Renault Traficin ja Nissan NV300:n sisarmalli. Vuonna 2019 esitelty kolmannen sukupolven Opel Vivaro on Jumpyn, Expertin ja Proacen sisarmalli, eikä enää perustu Renault Traficiin. Tämä on seurausta Opelin siirtymisestä General Motorsilta PSA-konsernin omistukseen, jolloin päättyi myös valmistajan yhteistyöhanke pakettiautojen kehityksestä Renault’n kanssa.


title: Citroën Jumpy

text: Vuoden 2015 Euro NCAP -kolaritestistä Citroën Spacetourer sai täydet viisi tähteä.


title: Peugeot Expert

text: Peugeot Expert on Peugeot’n vuodesta 1995 lähtien valmistama paketti- ja tila-automalli. Sen lähes identtiset sisarmallit ovat Citroën Jumpy, Fiat Scudo ja Toyota Proace, kolmannessa sukupolvessa myös Opel Vivaro. Mallistossa Expert sijoittuu pienemmän Partnerin ja suuremman Boxerin väliin.


title: Peugeot Expert

text: Ensimmäisen sukupolven Expert esiteltiin vuonna 1995 sisarmalliksi vuotta aiemmin markkinoille tulleelle Citroën Jumpylle. Seuraavana vuonna esiteltiin lisäksi Fiat Scudo. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta).


title: Peugeot Expert


title: Peugeot Expert

text: Toisen sukupolven Expert esiteltiin vuoden 2007 alussa. Sen tila-autoversio on nimeltään Expert Tepee. Vuonna 2012 Expertin, Jumpyn ja Scudon sisarmalliksi esiteltiin Toyota Proace, joka korvasi Hiacen Euroopan markkinoilla.


title: Peugeot Expert

text: Vuoden 2012 Euro NCAP -kolaritestistä Expert sai tulokseksi kolme tähteä viidestä.


title: Peugeot Expert

text: Vuonna 2012 Expertiä uudistettiin tekemällä muutoksia keulan alueella.


title: Peugeot Expert

text: Kolmannen sukupolven mallistosta esiteltiin ensimmäisenä tila-autoversio Peugeot Traveller Geneven autonäyttelyssä 2016. Jumpyn tila-automallin nimi on puolestaan Citroën Spacetourer. Expertin valmistus alkoi keväällä 2016. Fiat Scudon valmistus ei enää jatkunut, vaan sen korvasi Fiat Talento, joka on Opel Vivaron, Renault Traficin ja Nissan NV300:n sisarmalli. Vuonna 2019 esitelty kolmannen sukupolven Opel Vivaro on Expertin, Jumpyn ja Proacen sisarmalli, eikä enää perustu Renault Traficiin. Tämä on seurausta Opelin siirtymisestä General Motorsilta PSA-konsernin omistukseen, jolloin päättyi myös valmistajan yhteistyöhanke pakettiautojen kehityksestä Renault’n kanssa.


title: Peugeot Expert

text: Vuoden 2015 Euro NCAP -kolaritestistä Peugeot Traveller sai tulokseksi täydet viisi tähteä.


title: Fiat Scudo

text: Fiat Scudo on Fiatin vuosina 1996–2016 valmistama paketti- ja tila-automalli. Sen lähes identtiset sisarmallit olivat Citroën Jumpy ja Peugeot Expert, toisessa sukupolvessa myös Toyota Proace. Scudo sijoittui mallistossa pienemmän Fiat Doblòn ja suuremman Ducaton väliin. Mallin korvaajaksi tuli Fiat Talento.


title: Fiat Scudo

text: Ensimmäisen sukupolven Scudo esiteltiin vuonna 1996 sisarmalliksi jo aiemmin markkinoille tulleille Citroën Jumpylle ja Peugeot Expertille. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta).Kaikki kolme sisarmallia saivat vuonna 2004 kasvojenkohotuksen, jossa erityisesti keulan ilmettä uudistettiin uusilla ajovaloilla, puskureilla ja etusäleiköllä.


title: Fiat Scudo

text: Toisen sukupolven Scudo esiteltiin vuoden 2007 alussa. Vuonna 2012 Scudon, Jumpyn ja Expertin sisarmalliksi esiteltiin Toyota Proace, joka korvasi Hiacen Euroopan markkinoilla.


title: Fiat Scudo

text: Vuoden 2012 Euro NCAP -kolaritestistä Scudo sai tulokseksi kolme tähteä viidestä.


title: Suomirokkia 13

text: Suomirokkia 13 ("20 sinivalkoista rockhittiä!") on samannimisen, Poko Rekordsin julkaiseman, kokoelmalevysarjan 13. osa. Se julkaistiin 18. kesäkuuta 2008. Kokoelma-CD:n mukana tuli ensimmäistä kertaa karaoke-DVD.


title: Armand Gaétan Razafindratandra

text: Armand Gaétan Razafindratandra (7. elokuuta 1925 – 9. tammikuuta 2010) oli madagaskarilainen roomalaiskatolinen arkkipiispa ja yksi kirkon kardinaaleista. Hänet vihki papiksi Victor Alphonse Marie Sartre 27. heinäkuuta 1954, ja hänet nimitettiin Majungan hiippakunnan (vuodesta 1989 Mahajanga) piispaksi 27. huhtikuuta 1978. Piispaksi vihkiminen seurasi 2. heinäkuuta. Pääkonsekraattorina toimi Victor Razafimahatratra, jota avustivat Albert Joseph Tsiahoana ja Francesco Vòllaro.


title: Armand Gaétan Razafindratandra

text: Razafindratandra sai nimityksen Antananarivon arkkipiispaksi 3. helmikuuta 1994. Hänet valittiin kardinaaliksi 26. marraskuuta 1994, jolloin hän sai nimityksen Santi Silvestro e Martino ai Montin kardinaalipapiksi. Razafindratandra ehti osallistua vuoden 2005 konklaaviin ennen kuin jäi eläkkeelle 7. joulukuuta 2005. Hän kuoli reilut neljä vuotta myöhemmin 84 vuoden iässä.


title: Johnny Christ

text: Jonathan Lewis Seward (taiteilijanimeltään Johnny Christ, s. 18. marraskuuta 1984) on yhdysvaltalaisen Avenged Sevenfold -yhtyeen basisti ja taustalaulaja. Hän liittyi yhtyeeseen vuonna 2002.


title: Johnny Christ

text: Sewardin ensimmäinen levy Avenged Sevenfoldin riveissä oli vuonna 2003 ilmestynyt "Waking the Fallen". Seward kirjoitti ennen nimikirjoituksiinsa vain nimen Johnny, kunnes yhtyeen toinen kitaristi Zacky Vengeance keksi nimen Johnny Christ. Se kuulosti Sewardin mielestä kovalta ja hän tiesi, että jotkut ihmiset ärsyyntyisivät siitä, joten hän päätti pitää nimen.


title: Johnny Christ

text: Seward asuu kalifornialaisessa Huntington Beachin kaupungissa. Hän jätti lukion 18-vuotiaana liittyäkseen Avenged Sevenfoldiin.


title: Johnny Christ

text: Johnny Christ laulaa taustalla harvoin. Keikoilla hänen lauluaan voi kuulla esimerkiksi kappaleissa "Strength of the World", "Unholy Confessions", "Nightmare", "Seize the Day", "Planets" "God Hates Us", "Critical Acclaim" ja "Not Ready to Die".


title: Suomirokkia 12

text: Suomirokkia 12 ("32 sinivalkoista rockhittiä!") on samannimisen, Poko Rekordsin julkaiseman, kokoelmalevysarjan 12. osa. Se julkaistiin vuonna 2007.


title: Jorge Arturo Medina Estévez

text: Jorge Arturo Medina Estévez (s. 23. joulukuuta 1926) on katolisen kirkon chileläinen pappi. Hän on ollut kardinaali vuodesta 1998 ja toiminut kardinaaliprotodiakonina vuosina 2005–2007.


title: Jorge Arturo Medina Estévez

text: Medina Estévez sai pappisvihkimyksensä 12. kesäkuuta 1954. Hän opiskeli ja työskenteli Chilen paavillisessa katolisessa yliopistossa, jonka kunniatohtorinarvon hän sittemmin sai. Hän osallistui uuden paavin valintaan vuoden 2005 konklaavissa.


title: Jorge Arturo Medina Estévez

text: 6. tammikuuta 1985 piispaksi vihitty Medina Estévez on toiminut muun muassa Valparaíson hiippakunnan piispana vuosina 1993–1996. Vuonna 1998 hänestä tuli "Congregatio de Cultu Divino et Disciplina Sacramentorum" -kongregaation prefekti, jona hän toimi vuoteen 2002. Sitä aiemmin hän oli ollut kongregaation proprefektinä vuodesta 1996.


title: Len Lesser

text: Leonard King "Len" Lesser (3. joulukuuta 1922 New York – 16. helmikuuta 2011 Burbank, Kalifornia) oli yhdysvaltalainen näyttelijä. Hän esiintyi pienissä rooleissa muiden muassa televisiosarjoissa "Seinfeld" ja "Kaikki rakastavat Raymondia".


title: Len Lesser

text: Lesser aloitti 1950-luvulla aktiivisimman uransa, jonka varrelle mahtui myös useita elokuvia. Lesser kuoli helmikuussa 2011 keuhkokuumeen komplikaatioihin.


title: Matador II

text: Matador II (alkuperäinen nimi Paradox Bakkely, kutsumanimi Matador tai Matti, 25. helmikuuta 1979 Tanska – 2002 Tanska) oli kuuluisa kouluratsu. Se oli väriltään mustanruunikko tanskanpuoliveriori, jonka isä oli May Sherif, emä Susan Bakkely ja emänisä Wersal. Matador oli paitsi lahjakas kouluratsu myös huomiota herättävän komea ja karismaattinen esiintyjä. Global Dressage Forumin vuonna 2015 järjestämässä kansainvälisessä yleisöäänestyksessä se äänestettiin kaikkien aikojen parhaaksi kouluhevoseksi.


title: Matador II

text: Vuonna 1982 Matador tuotiin Suomeen Kytäjän kartanon omistukseen. Ori sai kouluttajakseen ja ratsastajakseen suomalaisen kouluratsastaja Kyra Kyrklundin. Ratsukko kilpaili menestyksekkäästi olympiatasolla saakka. Kyrklundin ja Matadorin parhaita saavutuksia olivat muun muassa maailmanmestaruushopea vuonna 1990, maailmancupin finaalin voitto vuonna 1991, 5. sija vuoden 1988 Soulin kesäolympialaisissa, monet sijoitukset kouluratsastuksen kansainvälisissä Grand Prix -luokissa sekä kolme Suomen mestaruutta vuosina 1986–1988.


title: Matador II

text: Matador sairasti vuonna 1989 vakavan ähkyn. Ori kuitenkin toipui tähän liittyneistä suurista leikkauksista niin hyvin, että se palasi vuonna 1990 kilparadoille entistäkin menestyksekkäämpänä. Syksyllä 1991 Matadorin suomalaisomistajat myivät oriin Japaniin. Japanissa Matadoria ratsasti sen ostanut liikemies Yoshinaga Sakurai. Ratsukko sijoittui Barcelonan olympialaisissa sijalle 41.


title: Matador II

text: Matador vietiin vuonna 1999 takaisin synnyinmaahansa Tanskaan, missä se toimi siitosoriina kuolemaansa saakka. Ori jätti jo 1980-luvun alkupuolella alkaneella pitkäkestoisella siitosurallaan runsaasti laadukkaita jälkeläisiä, joista pelkästään Suomeen 85. Kyrklundilla itsellään on muiden muassa orijälkeläinen Matata sekä useita Matadorin täyssisaren May Surprisen jälkeläisiä. Kimotamma Blue Hors Matine, joka tanskalainen kouluratsastaja Andreas Helgstrand voitti vuoden 2006 maailmanmestaruuskilpailuissa kouluratsastuksen hopeaa (kür) ja pronssia, oli Matadorin tyttärentytär.


title: Matador II

text: Matador oli kilpaillessaan hyvin suosittu hevonen eri puolilla maailmaa, ja sillä oli muun muassa oma ihailijakerho, jossa oli yli 3 000 jäsentä.


title: Liz Sheridan

text: Elizabeth "Liz" Sheridan (s. 10. huhtikuuta 1929) on yhdysvaltalainen näyttelijä. Hänet muistetaan muun muassa Helen Seinfeldin roolista televisiosarjassa "Seinfeld" ja Raquel Ochmonekin roolista televisiosarjassa "Alf".


title: Liz Sheridan

text: Sheridan työskenteli varhaisella urallaan tanssijana New Yorkissa, jossa hän tutustui James Deaniin. Sheridanin mukaan he seurustelivat jonkin aikaa ja menivät jopa kihloihin.


title: Liz Sheridan

text: Sheridan nousi maineeseen televisio- ja elokuvanäyttelijänä vasta 1980-luvun kuluessa. "Seinfeldissä" hän näytteli vuosina 1990–1998.


title: Estelle Harris

text: Estelle Harris, o.s. Nussbaum (s. 4. huhtikuuta 1928) on yhdysvaltalainen näyttelijä. Hänet muistetaan varsinkin Estelle Costanzan sivuosasta televisiosarjassa "Seinfeld". Hän on myös ääninäyttelijä.


title: Estelle Harris

text: New Yorkissa syntynyt Harris on ollut vuodesta 1954 naimisissa Sy Harrisin kanssa. Pari sai kolme lasta.


title: Abja

text: Abja () oli kunta Viljandimaan maakunnassa, Virossa. Viron kuntauudistuksen osana 24. lokakuuta 2017 Karksin, Abjan ja Hallisten kunnat sekä Mõisakülan kaupunki yhdistyivät uudeksi Mulgin kunnaksi.


title: Abja

text: Kunnan asukasluku oli 2 061 (2015), pinta-ala 290,21 neliökilometriä ja asukastiheys 7,1 asukasta neliökilometrillä. Kunnan keskus oli Abja-Paluojan epäitsenäinen kaupunki, joka liitettiin Abjaan vuonna 1998.


title: Abja

text: Abja oli Nummi-Pusulan ystävyyskunta.


title: Abja

text: Abjan asemakylä muodostui Mõisakülan ja Tallinnan välisen kapearaiteisen rautatien varrelle, 11 virstaa Mõisakülan pohjoispuolelle. Abjasta suunniteltiin risteysasemaa, sillä vuoden 1939 syksyllä hyväksyttyyn rakennettavaksi kapearaiteinen rautatie reitille Abja–Taagepera–Tõrva–Valga. Rakennustyöt ehdittiin jo aloittaa vuonna 1940, mutta Viron liittäminen Neuvostoliittoon pysäytti radan rakennustyöt, eikä niitä enää aloitettu uudelleen Neuvosto-Viron aikana. Asukkaita oli vuonna 1939 noin 100. Asemakylässä toimi kauppa ja posti. Abjan rautatieaseman etäisyys oli ratakilometreinä 184,5 km Tallinnan satamasta ja 10,9 km Mõisakülasta. Abjassa sijaitsi sorakuoppa, jonne johti haararata, ja josta kaivettiin soraa rautatien omiin tarpeisiin.


title: Abja

text: Abja-Vanamõisa, Abjaku, Atika, Kamara, Laatre, Lasari, Penuja, Põlde, Raamatu, Räägu, Saate, Sarja, Umbsoo, Veelikse, Veskimäe


title: Abja

text: Vuonna 2011 Abjan kunnassa (Abja-Paluojan epäitsenäinen kaupunki mukaan lukien) oli 2 105 asukasta, joista 1 971 (93,6 %) oli virolaisia, 75 (3,6 %) venäläisiä ja 57 (2,7 %) muita kansallisuuksia.


title: Halliste

text: Halliste () on pienkauppala ja entinen kunta Viljandimaan maakunnassa, Virossa.


title: Halliste

text: Halliste on entinen kapearaiteisen rautatien rautatieaseman ympäristöön syntynyt pieni asutuskeskus, jossa asui vuonna 1939 noin 50 ihmistä.


title: Halliste

text: Viron kuntauudistuksen osana 24. lokakuuta 2017 Karksin, Abjan ja Hallisten kunnat sekä Mõisakülan kaupunki liittyivät uudeksi Mulgin kunnaksi.


title: Halliste

text: Hallisten kunnan asukasluku oli 1 797 (2010), pinta-ala 267,09 neliökilometriä ja asukastiheys 6,7 asukasta neliökilometrillä. Sen suurimmat asutuskeskukset olivat Hallisten ja Õisun pienkauppalat ("alevik").


title: Halliste

text: Kunnassa oli 29 kylää: Ereste, Hõbemäe, Kaarli, Kalvre, Kulla, Maru, Mulgi, Mõõnaste, Naistevalla, Niguli, Pornuse, Päidre, Päigiste, Raja, Rimmu, Saksaküla, Sammaste, Tilla, Toosi, Uue-Kariste, Vabamatsi, Vana-Kariste ja Ülemõisa.


title: Halliste

text: Vuonna 2011 Hallisten kunnassa oli 1 374 asukasta, joista 1 323 (96,3 %) oli virolaisia, 21 (1,5 %) venäläisiä ja 30 (2,2 %) muita kansallisuuksia.


title: IPhone 3G

text: iPhone 3G on Applen iPhone-puhelimen paranneltu versio. Siinä on tuki 3G (HSDPA)-yhteyksille ja GPS-paikannukselle. Lisäksi ulkomitat ovat hieman muuttuneet ja siinä on muovinen takaosa. Muuten puhelin pysyi ominaisuuksiltaan samanlaisena kuin sen aiempi versio. Puhelinta on kolmea eri mallia, 8 Gt:n (vain mustana) ja 16 Gt:n (mustana ja valkoisena) muisteilla. Puhelin julkaistiin Applen WWDC-kehittäjäkonfessissa 9. kesäkuuta 2008, ja se tuli myyntiin 22 maassa, joiden joukossa myös Suomi, 11. heinäkuuta 2008. Samalla julkistettiin Applen MobileMe-palvelu iPhonen synkronoimiseen Macien kanssa. Suomessa operaattorit myivät ensin puhelinta ainoastaan kytkykaupalla.


title: Suomirokkia 11

text: Suomirokkia 11 ("Rokkaa kotona ja puutarhassa!") on samannimisen, Poko Rekordsin julkaiseman, kokoelmalevysarjan 11. osa. Se julkaistiin toukokuussa 2006.


title: Saigō Takamori

text: Saigō Takamori ( 23. tammikuuta 1828 – 24. syyskuuta 1877) oli japanilainen samurai ja poliitikko. Ōkubo Toshimichin ja Kido Takayoshin ohella häntä kutsutaan yhdeksi ”Meiji-restauraation kolmesta suuresta miehestä”.


title: Saigō Takamori

text: Saigō oli lähtöisin Satsuman hanista ja toimi nuoruudessaan matala-arvoisena samuraina. Vuoden 1858 Ansei-puhdistuksessa hänet karkotettiin Amami Ōshiman saarelle, mutta myöhemmin hänen onnistui nousta merkittävään asemaan keisarillisissa joukoissa Meiji-uudistuksen aikana. Keisarin vakiinnutettua asemansa Saigō toimi Meiji-hallinnossa Japanin modernisointia vastustavana poliitikkona. Saigōn suunnitelmat mm. sodasta Koreaa vastaan kohtasivat kuitenkin ankaraa vastustusta, ja lopulta hän erosi hallintotehtävistään ja palasi kotikaupunkiinsa Kagoshimaan.


title: Saigō Takamori

text: Satsuman kapinassa vuonna 1877 Saigō suostui vastahakoisesti johtamaan konservatiivisten samuraiden joukkoja Meiji-hallituksen armeijaa vastaan. Keskushallinnon moderni armeija kukisti kapinan nopeasti, ja Saigō sai surmansa kapinan päätäneessä Shiroyaman taistelussa. Kuoleman yksityiskohdista ei ole täyttä varmuutta. Saigōn omat miehet kertoivat, että hän olisi tehnyt seppukun haavoituttuaan. Toisen version mukaan Saigō menetti vammautuneena puhekykynsä, jolloin hänen omat miehensä hänen oletettujen toiveidensa mukaisesti olisivat tappaneet hänet. Tarinan mukaan Saigōn päätä ei koskaan löydetty, mutta tosiasiassa hallituksen joukot saivat sen käsiinsä ja asettivat näytille yhdessä Saigōn apulaiskomentajien päiden kanssa.


title: Nikolai Baturin

text: Nikolai Baturin (s. 5. elokuuta 1936) on virolainen kirjailija. Hän on luonut monipuolisen tuotannon, johon kuuluu muun muassa romaaneja, runokokoelmia ja näytelmiä. Hänen kirjallisuutensa on tullut tunnetuksi myös valkokankaalta.


title: Nikolai Baturin

text: Baturin aloitti teostensa julkaisemisen vuonna 1968. Venäjänkielisestä nimestään huolimatta hän kirjoittaa viron kielellä.


title: Zetor 25

text: Zetor 25 on Zetorin traktorimalli, joka saatiin tuotantoon 1946. Traktorissa ei ollut hydraulilaatikkoa eikä näin nostovarsia. Takavanteet ja polkimet olivat erilaiset kuin myöhemmissä 25 -malleissa. Traktorissa oli myös kuppi-istuin. Traktori sai vuonna 1949 sai jatkokseen mallit Zetor 25(T), 25A ja Zetor 25K. Näistä 25(T) oli suoraetuakselinen kuten edeltäjänsä 25. Traktoreista tuli Suomessa erittäin suosittuja, sillä niitä eivät koskeneet samanlaiset tuontirajoitukset kuin länsimaissa tehtyjä traktoreita 1950-luvulla.


title: Zetor 25

text: Zetor 25:ssä oli kaksisylinterinen vesijäähdytteinen pyörrekammiodiesel, jonka sylinterin halkaisija oli 120 mm ja iskunpituus 140 mm. Kuorma-autotehdas Tatra suunnitteli samaan aikaan vastaavankaltaisia moottoreita, mutta ilmajäähdytteisenä. Vaihdelaatikko oli 2 x 3+1. Voiman ulosottoakselin pyörimisnopeus oli eurooppalaisen standardin mukaisesti 540 kierrosta minuutissa. Zetoreissa oli (tuohon aikaan ei vielä kovin yleinen) tasauspyörästön lukko sekä joissakin mekaaninen nostolaite.


title: Zetor 25

text: 25A- ja 25K-mallien tuotanto alkoi 1946 ja loppui 1961. 25A oli 25:stä edelleen kehitetty malli, joka oli edeltäjäänsä ergonomisempi. Voimansiirron kestävyyttä oli myös parannettu. A-mallin maavara oli pieni, mutta koska sen painopiste oli matalalla, sopi se karjatiloille rinteisille pelloille. A-mallissa oli hydraulinen nostolaite.


title: Zetor 25

text: 25K:ssa oli korkeampi maavara, korkeammalla oleva etuakseli sekä pienemmällä välitysvälillä varustettu vaihteisto, joiden ansiosta se soveltui riviviljelykseen paremmin.


title: Zetor 25

text: Zetor 25 -traktorit ovat nykyään suosittuja harrastajien piireissä. Zetor-kerhoja on perustettu useita ympäri Suomea, muun muassa Isoonkyröön, Temmekseen ja Kurikkaan. Temmeksessä on lähes 30 toimivaa vanhaa Zetor-traktoria.


title: Suomirokkia 10

text: Suomirokkia 10 ("Parhaat biisit suomirockin supertähdiltä") on samannimisen, Poko Rekordsin julkaiseman, kokoelmalevysarjan kymmenes osa. Se julkaistiin vuonna 2005.


title: Pete Hoekstra

text: Peter "Pete" Hoekstra (s. 30. lokakuuta 1953 Groningen, Alankomaat) on yhdysvaltalainen republikaanisen puolueen poliitikko. Hän istui vuodesta 1993 vuoteen 2011 Yhdysvaltain edustajainhuoneen jäsenenä Michiganin toisesta vaalipiiristä. Edeltäjä oli Carl Pursell.


title: Pete Hoekstra

text: Hoekstra syntyi Alankomaissa, mutta muutti perheineen Michiganiin jo kolmevuotiaana.


title: Cross Road

text: Cross Road on yhdysvaltalaisen rock-yhtye Bon Jovin ensimmäinen kokoelmalevy, joka julkaistiin 11. lokakuuta 1994. Albumi sisältää yhtyeen hittikappaleita vuosien 1984-1992 ajalta, ja lisäksi albumilla on myös kaksi uutta kappaletta, singleinäkin julkaistut "Always" ja "Someday I'll Be Saturday Night". Lisäksi albumin Pohjois-Amerikan painoksessa on päivitetty versio yhtyeen hittikappaleesta "Livin' on a Prayer". Videojulkaisu "Cross Road", 16 yhtyeen musiikkivideota sisältänyt videotallenne julkaistiin samanaikaisesti levyn kanssa.


title: Cross Road

text:
Vuonna 2005 albumista julkaistiin kolmen levyn boksi "Cross Road - Deluxe Sound & Vision", joka sisälsi remasteroidun version albumista, bonuslevyn harvinaisempia kappaleita ja fanien lempikappaleita. Kolmas levy oli alun perin vuonna 1995 julkaistu Lontoon Wembley Stadiumilla kuvattu 90-minuuttinen konserttivideo.
Tämän lisäksi albumille on julkaistu jatko-osa "Cross Road Vol. II", joka on kuitenkin epävirallinen julkaisu.


title: Cross Road

text: "Cross Road" on kaikkien aikojen kolmanneksi eniten Suomessa myynyt ulkomaalainen äänite.


title: Alexander Siddig

text: Siddig El Tahir El Fadil El Siddig El Abderahman El Mohammed Ahmed El Abdel Karim El Mahdi () eli Alexander Siddig (s. 21. marraskuuta 1965) on Sudanissa syntynyt brittiläinen näyttelijä, joka on asunut suurimman osan elämästään Isossa-Britanniassa. Näyttelijänä hänet tunnetaan nimillä Siddig El Fadil lokakuuhun 1995 asti ja sittemmin nimellä Alexander Siddig.


title: Alexander Siddig

text: Hänet tunnetaan parhaiten tohtori Julian Bashirin roolista televisiosarjassa "". Lisäksi hän on esiintynyt esimerkiksi elokuvissa "Kingdom of Heaven – Taivas maan päällä" (2005) ja "Syriana" (2006) sekä vierailevassa roolissa "24":ssä.


title: Alexander Siddig

text: Siddig syntyi Sudanissa, mutta on elänyt suurimman osan elämästään Englannissa. Hänen äitinsä on englantilainen teatterialan työntekijä ja hänen isänsä on sudanilainen. Hänen enonsa on englantilainen näyttelijä Malcolm McDowell, jonka kanssa hän näytteli 2008 "Doomsday"-elokuvassa. Hänen setänsä on Sudanin entinen pääministeri Sadiq al-Mahdi. Hän on myös sukua Muhammad Ahmad ibn Abd Allahille. Hän opiskeli St. Lawrence Collegessa Ramsgatessa.


title: Alexander Siddig

text: Vuonna 1996 Siddig ja hänen vastanäyttelijänsä Nana Visitor alkoivat seurustella. Heidän poikansa Django El Tahir El Siddig syntyi vielä samana vuonna ja pari avioitui 1997. Liitto päättyi avioeroon vuonna 2001. Siddig seurusteli 2005 lyhyen aikaa Kim Cattrallin kanssa, jonka kanssa hän näytteli näytelmässä "Whose Life Is It Anyway?".


title: Alexander Siddig

text: Siddig opiskeli London Academy of Music and Dramatic Art -koulussa (LAMDA) teatteritaidetta ja näyttelemistä. LAMDA:n jälkeen työskenteli yhden näytäntökauden verran teatterissa Manchesterissä. Hän työskenteli myös ohjaajana pienessä lontoolaisessa teatterissa. Siddigin ensiesiintyminen televisiossa oli Feisalin rooli televisioelokuvassa "A Dangerous Man: Lawrence After Arabia" (1990), joka oli jatko-osa elokuvalle Arabian Lawrence.


title: Alexander Siddig

text: "Star Trek: Deep Space Nine"n jälkeen Siddigillä on ollut huomattavia rooleja elokuvissa ja televisiossa. 2003 hän oli algerialainen salainen agentti, joka jahtasi islamilaisia terroristeja brittiläisen "Erikoisjoukkue"-televisiosarjan jaksossa ”Nest of Angels”. 2005 hän oli Nasir, Saladinin apulainen, Ridley Scottin elokuvassa "Kingdom of Heaven – Taivas maan päällä". Hän sai myös kiitosta roolistaan prinssi Nasirina "Syrianassa". Hän oli 2006 pääosassa BBC:n elokuvassa "Hannibal – Rome’s Worst Nightmare". Alkuvuonnan 2007 hän näytteli libanonilaisessa "Un Homme Perdu" -elokuvassa. Myöhemmin samana vuonna hän näytteli entistä terroristia Hamri Al-Assadia kuudessa "24":n jaksossa sen kuudennella tuotantokaudella.


title: Dmitri Sytšov

text: Dmitri Jevgenjevitš Sytšov (, s. 26. lokakuuta 1983 Omsk, Venäjän SFNT, Neuvostoliitto) on venäläinen jalkapalloilija, pelipaikaltaan hyökkääjä. Hänet valittiin Venäjän parhaaksi jalkapalloilijaksi vuonna 2004.


title: Nana Visitor

text: Nana Visitor (oikealta nimeltään Nana Tucker, s. 26. heinäkuuta 1957 New York) on yhdysvaltalainen näyttelijä. Hän tuli 1990-luvulla tunnetuksi Kira Nerysin roolista televisiosarjassa "."